text:
Reka tubibutse ko Kwibuka Berthe Providence yari arwaye ikibyimba. Rubanda bavugaga ko yibye telephone akakirogwa. Nyamara uwiringiye Imana iramutabara kandi ntimutererana. Uru ni urugendo rurerure yanyuzemo rwogukira indwara ye. Reka twumve uko yaje gukira. Aha ngaha aravuga ukoyahanganye n’ikigeragezo cyo gufata mitiweli , ni mu gice cya kabiri cy’ubuhamya bwe .
Ati :“ Naje kujya kwa muganga, ariko nabwo gufata mitiweli byarangoye kuko kwifotoza, kugira ngo nkureho agatambaro kugira ngo umuntu abibone, … kereka nk’uwari kunkubita. Nubwo nagiye kubatizwa, nagiye nkihambiriye, nanze kuvanamo igitambaro: banyibiza mu mazi n’icyo kintu kimeze nk’agafuka nabaga mfite ku mutwe. Ubwo naje kugenda, mu rugo haza umu photographe aramfotora, ariko kugira ngo nkureho bamfotore ni uko abantu bose bagiye kwihisha bamfotora njyenyine nta muntu ureba. Nyuma nza kujya gufata mitiweli njyeze aho bayifatira nsanga ndazwi ( ndamamaye ) bati: ‘ Uriya ni mobile yibye’, kuko uwambonaga atanzi yabazaga icyo nabaye. Uwo abajije akamubwira atyo. ”
Ntiyigeze ajya kwivuza agamije gukira. Ngo yisabiraga urupfu.
Akomeza abisobanura ati : “ Nubwo nari ntangiye kwivuza, nagiye mvuga nti: ‘ Mana ndagiye ariko umfashe ngende mpfe’, kuko nari narifuje urupfu nararubuze. Ndavuga nti: ‘ Ahari nigera kwa muganga bakantera urushinge, nzahita mpfa ndangize kubabara bigeze aha ngaha. ’ kuko nubwo nasinziraga, nasangaga yamashyira […] nkasanga ayandi yashotse aho ndyamye mu myenda, nahoraga mpfura. Ndibuka rimwe nigeze nandika nsaba kujya muri korali n’undi mukobwa w’incuti yanjye ariko nkibaza, hari igihe bakora amasengesho ya korali yo kuraramo nkavuga nti: ‘ ese nibakora amasengesho yo kuraramo, njyewe nzajya ndyama gute? Nzajya mbigenza gute?’ Dore ko ntanavuga n’umwanya munini. Iyo natangiraga kuvuga, amashyira yahitaga aza mu kanwa, bikaba ngombwa ko njya ahantu hiherereye nkajya gucira, kuko aho naciraga nahasigaga isazi. Akenshi n’iyo nabaga mbumbuye umunwa kuvuga amasazi yahitaga azamuka.”
Ubwo nyine nta tike nari mfite, nifashishaga ku rusengero. Cyakora bampaye tike ingeza I Butare gusa ariko nta yo kugaruka narimfite . Mu rugo ho bari barambwiye bati: ‘ ni ubundi ni ibyo gupfusha ubusa nushaka wicare aho ngaho.’ Nagiye kwa muganga ari kuri itariki ya 28 Mata 2009 banyakira kuri 29 barambwira bati: ‘ uzagaruka kuri 29 Gicurasi .’ Gusubira mu rugo ntibyari bikinshobokeye kuko nta mafaranga yo gusubirayo nari mfite. Nahise mfata gahunda yo kuba ku bitaro. Nkajya inyuma y’ibitaro, ndara ngenda nkwepana n’abaganga, kuko ntabwo byemewe kuba kwa muganga batari bugukorere cyangwa batari bukuvure. Nasanze izindi mbabare kwa muganga. Hari uwangiriye impuhwe, ampishira utwenda, ampa no ku biryo; nubwo byari byapfuye bwose ariko kubera inzara sinigeze numva ko bipfuye ahubwo numvise biryoshye. Ubwo ntangira ubuzima bwo kubaho hanze, hari mu kwezi kwa gatanu imvura yose irankubita.”
Ngo Imana ni yo yamuhaye ubwenge bwo kubasha kwibeshaho kwa muganga muri ubwo buzima bugoye, ubwo yari ategereje ko umunsi abaganga bamuhaye ugera.
Ati: “ Imana ni yo itanga ubwenge. Naje kujya ndeba ahantu hari umuntu ubabaye, uba ufite umurwayi ukomeye atagomba kuva iruhande, nkamubwira nti:’ zana utwo twenda ntugufurire, zana ayo masahani nyakogereze’, noneho na we akamenya, akampa ku biryo. Kwa muganga abantu baje kugera igihe bantera ubwoba, kuko hari ahantu abantu bose batekeraga, barambwira bati: ‘ hariya haba ingwe ijya iza kurya amakara, nawe izakurya.’ Numva ngize ubwoba ariko kuko nifuzaga gupfa ndavuga nti: ‘ iyaba yari ije uyu munsi igahita indya.’ Imana yaje kuncira akayira nza kubona umudamu w’umukire utari ufite umurwaza. Si uko atari kubona umurwaza ahubwo ni Imana yabishatse, nsanga nta murwaza afite, ndamurwaza , ndagenda ndamwegera ariko yari amaco nyine nkamukorera isuku, nkamufurira, rimwe na rimwe ndetse tukanatemberana.
We yari afite uburwayi bukabije kuko nasanze na we kwa kundi umuntu ahumeka, umwuka ntiwasohokaga hanze, ahubwo winjiraga mu nyama. Noneho bamushyiramo sonde, umwuka ugasohoka muri sonde, wakuzura agapfundura, ugasohoka akongera agapfundikira. Turarwazanya nyine, ndamurwaza, yari afite bene wabo bakomeye bakaza kumusura bakambona, babona ukomeze bakiheba. Wa mudamu yaje kumpa amafaranga ibihumbi 60, 000. Arambwira ati: ‘ yafate uyabike, tuzajya tuyakoresha kuko nyine icyo gihe nari murwaje.’
Noneho Satani aza kumbwira ati: ‘ariko aya mafaranga n’ubundi ko ntazakira, nayakozemo tike nkitahira mu rugo?’ Undi mutima urambwira ngo ‘ariko wowe n’ubundi nugera mu rugo ko utazakira, waretse ukazapfira hano, aho kwirirwa uruha n’ubundi usubira mu rugo ujya gupfa nabi.’ Nsigaranye nk’icyumweru ngo mbagwe, wa mudamu yafashe ya sonde, ayikenyereraho arayihisha, kuko ntiyari yemerewe gutembera, tujya mu isoko ry’aho: angurira akabase, angurira igitenge, angurira kamambili, nari nagiye nta kintu na kimwe mfite. Turangije turataha. Ariko mu isoko batubona bakagira ubwoba. Na we babona ya sonde bakagira ubwoba.
Arambwira ati: ‘rero nanjye ninkira nzaza nkurwaze.’ Ubwo igihe cyanjye cyarageze, ndibuka batangiye kunkorera ari ku isaha ya saa yine. Bandangiza nka saa munani zirenga. Baje kumbaga, barangije bafashe umunwa barawasamura cyane nka kuriya imbwa zigira umunwa munini, bateruramo urwo runtu, baruvananamo n’igufwa ry’urwasaya n’amenyo byose bavaniramo hamwe.
Bamaze kubivanamo bashyiramo tige ubu ni yo ibamo. Uyu musaya wose mfitemo amenyo ane yonyine yo hejuru. Hasi nta yarimo harimo tige. Babaga bavanyemo uruntu rufite forme y’igishyimbo kinini rufite n’akajisho nk’ak’igishyimbo. Ndibuka ko bagiye kugipima kigapima ibiro bibiri. Nyuma y’uko bambaga, namaze iminsi ibiri muri koma. Naje kumenya ubwenge nsanga bambaze bakivanyemo. Ntibahise bakinyereka bakinyeretse nyuma y’iminsi ingahe kuko barakinyeretse n’ubundi, nsubira muri koma nk’isaha imwe.
Ariko hari undi mugabo wari ku ruhande rwanjye na we wari ugifite kimeze nk’iki cyanjye. We babonye bidashoboka baramubwira ngo natahe, bamwohereza nko ku wa kane , bamubwira ngo azagaruke ku wa kane babibonye ko azapfa ku wa gatatu kuko bari babonye ko atazabaho. We yarapfuye. Umugabo wa wa mudamu yaje kunsura n’umuvandimwe we bansigira juice , amazi n’amata. Nta murwaza nagiraga, cyane ko n’aho muri koma nta murwaza wari wemerewe kwinjiramo, ni abaganga bankoreraga nibo banyitagaho bakankorera byose. N’aho mviriyemo nta murwaza nari mfite. Uwo mugabo yansigiye amafaranga ibihumbi bitanu na nimero ya telephone ngo icyo nzajya nkenera cyose njye mubwira. Ndahamya ko iyo ari Imana nari ntangiye kubona kuko uwo mugabo sinari muzi n’uwo mudamu narwaje sinari muzi kandi uko yari ameze ntiyari abuze umurwaza ahubwo ni Imana yashakaga kungirira neza aho hantu.
Nubwo bitari byemewe, ariko murumuna wanjye yaje kuza kundwaza. Gusa yaje nyuma njye narageze kwa muganga kera n’ubundi. Hanyuma barankorera ndakira. Kwa muganga hari imbabare nyinshi kugeza ubwo basohoraga abantu mu ma chambre badakize kugira ngo binjizemo abandi. Ibitanda byari byabaye bike. Igihe cyarageze baransezerera mbura ayo kwishyura ibitaro, banshyira hanze kugira ngo abandi barwayi babone aho bajya. Ngeze hanze ni bwo nibutse ko mfite nimero ya wa mugabo, ndamuhamagara. Nti : ‘ badusezereye ariko nta tike mfite. Nta n’ayo kwishyura ibitaro.’ Arambwira ati: ‘ noneho ndaje.’
Byari nka saa yine angeraho nka saa saba. Arambaza ngo ‘ukeneye amafaranga angahe?’ Ndayamubwira, arayishyura yose amaze kuyishyura yose ampa na tike ndataha ngera mu rugo ndi gushima Imana. Nari mfite ifemba ryo gusubira I Cyangugu ngo bambone kuko bari baravuze ngo sinzakira, ngo ‘ ntazakira ararushywa n’ubusa.’
Ariko hari akandi kajambo kajyaga kanshimisha nsubiye inyuma gatoya : ‘ nari naragiye gusenga ahantu barambwira ngo nzakira. Ariko nkavuga ngo ‘ kubera ko nta kintu Imana yavuze kizabura gusohora, buriya nimara gukira nzahita mpfa.’ Ni ko nari mbizi.
Bakimara kubimbwira numvaga nzakira nk’uyu munsi ejo nkahita mpfa. Kuko nahise nizerera mu ijambo rivuga ngo ‘nta kintu Imana ivuga ngo ireke kugikora.’ Bityo nkavuga nti: ‘ Mana barambeshyeye ngo ni mobile, ngo kandi uwo baroze ntibamubaga, mbabarira singwe kwa muganga ahubwo ntahe abambeshyeraga babibone.’ Natashye nishimye , numva nagenda n’amaguru kandi ari kure kugira ngo ngereyo vuba. Ndataha ngezeyo barambona. Baza kunsura , abazaga kureba niba ari byo harimo n’abasabye imbabazi kandi narazibahaye bakavuga bati:’ natwe twarabivuze kandi twarabyemeraga , tubabarire nuko ndakira. ”
Nkimara kuva muri koma sinabashaga kuvuga. Bari barapfumuye hano mu muhogo niho umwuka wanyuraga mu kanwa nta kintu hakoraga. Ariko nari nagerageje kubwira umuntu ngo ambwirire mama ko twakize twenda gutaha hasigaye kuvanamo ako gapira ko mu muhogo kuko ariho nahumekeraga. Nabaga mfite sonde mu mazuru, mu gitsina hasi, kugira ngo ntasoba mu gitanda[ …] Bamaze kuvanamo iyo sonde ni bwo natangiye kuvuga. Mama rero twatashye abizi, yishimye, tugeze mu rugo dusanga yishimye, ariko icyambabaje ni uko nakize papa yarapfuye. Numvaga nshaka ko abona ko Imana ishobora byose kandi ko narenganaga. ”
Iyo mbonye Imana yarankuye aho hantu sinabasha kubyumva kuko n’undi wese uri kubireba ntiyabasha kumva ko icyo kintu kibaho, n’undi wese urimo kureba ifoto yanjye ntiyakwemera ko ibyo bintu bibaho ariko bibaho. Ni Imana yankuyeho umutwe wa kabiri insigira umutwe umwe nari naravukanye, ndashima Imana cyane ko yabikoze. Ngira ngo mbwire n’umuntu ufite ikibazo kimuremereye, n’ubwo abona bikomeye ariko hari Imana ikura mu rupfu igashyira mu buzima, ikura ikuzimu igashyira hejuru.
Kanda hano usome igice cya mbere cy’ubu buhamya :
Igice gikurikiyeho cy’ubu buhamya kirabageraho vuba …
Ntucikwe !! Horana natwe ukanda hano like kuri page yacu ya Facebook, Twitter na Youtube ukande subscribed kugirango umenye amakuru agezweho buri kanya unareba amavidewo y’indirimbo zihimbaza Imana , n’ibiganiro by’abakozi b’Imana ugezwaho na Ibyishimo.com.
Valantin Twiringiyimana
38,155 total views, 6 views today


c: text/html

text:
Sep 12, 2015 Bienvenu Ndacyayisenga Andi makuru 0
Muri El Salvador ababyeyi bari bamaze amazi ane buri umwe yonsa umwana wundi batabizi gusa umuryango umwe wakomeje kugira amakenga, bageza aho bakoresha ibizami bya DNA basanga uwo mwana atari uwabo niko gufata umwanzuro wo kurega umuganga wabyaje uwo mugore , mu iperereza ryakozwe baza gusanga hari undi mubyeyi watahanye umwana utari we ntiyabimenya dore ko nta n’amakenga yigeze agira.
Umuryango w’uwitwa Richard Cushworth na Mercedes Casanellas bakunda kwita Mercy niwo wari wagize amakenga y’umwana bahawe n’abaganga dore ko no ku munsi Mercy yabyariyeho yaburanye n’abaganga ababwira ko umwana bamuhaye atariwo yabyaye kuko yari yamubonye akimara kumubyara ariko ngo nyuma baje kumusinziriza aho akangukiye abona umwana bamuzaniye atari uwo yabonye akimara kubyara.
Uwo mubyeyi yakomeje kuburana n’abamubyaje ababwira ko uwo mwana yirabura kandi yabyaye umwana w’umuzungu wera cyane ariko bo bakomeza kumwemeza ko ari uko akivuka ko nyuma azagenda ahinduka umwera ndetse bagakomeza kumukangisha ko ayo makosa batayakora kuko yari yabyariye mu bitaro bikomeye byo muri El Salvador.
Nyuma uyu muryango wakomeje kugira amakenga ujya gukoresha ibizamini bya DNA baza gusanga umwana bafite utari uwabo niko gutangira kujyana mu nkiko umuganga wabyaye Mercy bamushinja kuba yarashimuse umwana wabo akabahindurira.
Gusa kuri ubu ni umunezero haba ku muryango wari uzi ko watahanye umwana utari uwabo ndetse no ku muryango wari itabizi kuko ubwo umuryango wa Richard na Mercy bagezaga mu rukiko umuganga wabyaje Mercy, mu iperereza bategetse ko abandi babyeyi bose babyariye kuri ibyo bitaro ku munsi umwe na Mercy bakora DNA z’abana babo, umuryango umwe uza gusanga wari ufite umwana utari uwabo batari babizi batanabikeka.
Muri ayo mezi bose bamaze batazi ko bafite abana batari ababo buri mubyeyi wese yonsaga umwana we ndetse Mercy we akimara gukoresha ibizamini agasanga umwana afite atari uwe nkuko yabikekaga yahise asaba urukiko kuzamureka agakomeza kumurera mu gihe batazabasha kumubonera ababyeyi be bwite.
happy wheels
Jan 22, 2017 0Share this on WhatsAppMu Rwanda ubutiganyi si icyaha gihanirwa n’amategeko, gusa mu minsi ishize mu itangazamakuru no hirya no hino humvikanye inkuru y’ubuhamya bw’umukinnyi wa AS Kigali...
Jan 05, 2017 0
Dec 29, 2016 7
Jan 14, 2017 1Share this on WhatsAppNyakubahwa mutahira w’Intore, mbanje kugusuhuza! Ubumwe, Amahoro n’ubworoherene ni biganze muri twe, Ingengabitekerezo ya Jenoside tuyirandurane n’imizi yayo yose,...
Jan 10, 2017 0
Jan 01, 2017 0

robotstxt: allowed

filter: keep


text:
Aba baturage bavuga ko kwishyira hamwe bagashaka uburyo bwo kwiyubakira babitewe no kuba igihe bari mu nama ku kagari cyangwa muri gahunda zinyuranye warasangaga banyagirwa igihe cy’imvura kubera inyubako yari ishaje ikava.
Kuba hari hato hanava ngo byanagiraga ingaruka kuri gahunda zitandukanye kuko igihe babaga bafite nk’inama ihuza abaturage benshi bamwe baburaga aho bicara bakigira mu tubari twegereye akagari, gahunda yabajyanye ntibayijyemo.
Anonciata Nyiramisago, umwe mu batuye ako kagari, ati “Aho batwakiriraga mbere hari hato ndetse haranavaga ku buryo igihe imvura yagwaga twajyaga kugama mu tubari turi hafi yaho. Kugira ibiro byiza rero bizadufasha cyane.”
Marie Gorette Mushimiyimana, Umunyamabanga Nshingwabikorwa w’Akagari ka Munazi, avuga ko nyuma yo gusanga aho bakoreraga hatameze neza bagiye inama n’abaturage bakishakamo ibisubizo.
Mushimiyimana avuga ko bakoresheje uburyo bw’umuganda, abafundi bakubaka naho abandi bakaba abayede (abegereza abafundi ibikoresho).
Agira ati “Ndashimira cyane abaturage b’Akagari ka Munazi ubwitange n’ubufatanye bagize, bakoze nk’abikorera kuko ni bo batangiye gusiza ikibanza barubaka kugeza huzuye”.
Uyu muyobozi asobanura ko kandi nyuma y’ubufatanye bw’abaturage hiyongereyeho n’ubufasha bw’akarere kuko kabahaye imifuka ya sima 203, inzugi, amadirishya, amabati n’imireko, ndetse babaha n’amafaranga yo guhemba abafundi bazaga kubafasha kubaka”.
Umunyamabanga Nshingwabikorwa w’Umurenge wa Save, Innocent Kimonyo, avuga ko mu tugari dutanu tugize uyu murenge, tune twamaze kwibonera inyubako zisobanutse, kamwe gasigaye na ko kakaba kagiye kuvugururwa mu bihe biri imbere.
Kimonyo ati “Akagari tuzavugurura gasigwa amarangi ndetse kanahindurirwe amabati, ni aka Shyanda kuko ko nta kindi kibazo gafite kandi akarere katwemereye ko uyu mwaka kazadufasha kugasana”.
Akagari ka Munazi gatuwe n’abaturage ibihumbi 5 na 345 bakaba ari bo bahuje imbara ku bufatanye n’akarere biyubakira ibiro bifite agaciro ka 19 n’ibihumbi 645FRW, uruhare rw’abaturage gusa rukaba rubarirwa agaciro ka miliyoni 6FRW.


text:
Mu byumweru bigera kuri bitatu amaze i Burayi, Miss Mutesi Jolly yasuye ibihugu birimo u Budage mu mijyi itandukanye, u Bufaransa, u Bubiligi ndetse no mu Buholandi.
Mu Buholandi aho yasoeje urugendo rwe, Miss Mutesi Jolly yasuye ishuri ryisumbuye rikomeye mu Mujyi wa Hague rya International School of The Hague. Yaganiriye n’abanyeshuri barenga mirongo itanu bari mu mwaka wa nyuma, yababwiye ibyiza ndetse n’inyungu yihariye ‘Umuganda’ ugira mu iterambere ry’igihugu.
Yababwiye ko ingufu zabo n’ubumenyi bahawe mu ishuri bakwiye kubibyza umusaruro bakora ibifite inyungu ku muryango ndetse bagakorera hamwe ari na yo nkingi rukumbi ibihugu byose byo ku Isi byagakwiriye kugenderaho mu kubaka ubumwe bw’abaturage.
Mutesi Jolly yabwiye aba banyeshuri ko “gukorera hamwe ari umusingi w’iterambere ndetse bifasha mu guhuza abantu baturuka mu byiciro bitandukanye.”
Yabahaye urugero rw’u Rwanda nk’igihugu gisanzwe kirangwamo ibikorwa byo gukora umuganda ndetse yanababwiye ko bitanga umusaruro ukomeye mu iterambere no mu kurushaho kunga abaturage.
Uyu Nyampinga yagarutse i Kigali aho agiye kwitegura urugendo rwo kuzajya muri Amerika kwitabira irushanwa rya Nyampinga w’Isi n’ibindi bikorwa bitandukanye.


text:
Gutsinda Ubwoba.
Ntimukagire icyo mwiganyira, ahubwo ibyo mushaka byose bimenywe n’Imana mubisabiye, mubyingingiye, mushima(Abafilipi 4:6).
Muri Yosuwa 1:9, Imana yabwiye Yosuwa ngo, "...ntutinye kandi ntukuke umutima, kuko Uwiteka Imana yawe iri kumwe nawe aho uzajya hose." Ibi byabaye igihe Yosuwa yiteguraga kuyobora Abisirayeli mu gihugu bari barasezeranyijwe. Buri gihe, Imana itubwira kutagira ubwoba cyangwa ngo duhangayike; Ntabwo Ishaka ko uhangayikishwa n’ikintu icyo ari cyo cyose, uko cyaba kimeze kose.
Ubwoba, ugomba kumenya ko mu by’ukuri ari imbusane yo kwizera; ni ukwizera uruhande rubi. Ni ukwizera ubushobozi bw’ibikurwanya; ni ukwizera ubushobozi bwo gutsindwa, umwijima n’ikibi mu kukugirira nabi! Niyo mpamvu Imana yifuza ko nta kintu ugomba kugirira ubwoba. Yesu yaravuze muri Yohana 16:33 ati, "Ibyo mbibabwiriye kugira ngo mugire amahoro muri jye. Mu isi mugira umubabaro, ariko nimuhumure nanesheje isi." Ntabwo yanesheje isi kubwe, ahubwo yabigiriye wowe.
Muri Luka 10:19, arongera aravuga ati "Dore mbahaye ubutware bwo kujya mukandagira inzoka na sikorupiyo, n’imbaraga z’umwanzi zose, kandi nta kintu kizagira icyo kibatwara rwose." Ibyo bisobanura ko nta kintu na kimwe ugomba gutinya. Reba ubwoba nk’umwanzi wawe ugomba gutsinda kandi ntiwemere ko akandagira mu buzima bwawe. Kugira ngo utsinde ubwoba, ugomba kugira kwizera uruhande rwiza; kwizera Ijambo ry’Imana. Kumenya Ijambo ry’Imana byirukana ubwoba mu mutima wawe maze bigashyira kwizera n’imbaraga mu mwuka wawe. Yohana 8:32 haravuga hati muzamenya ukuri, kandi ukuri ni ko kuzababatura.
Kumenya Ijambo ni intangiriro yo gutsinda ubwoba. Uko ukomeza uminjira mu mwuka wawe, mu bwenge n’ibitekerezo Ijambo ry’Imana, kandi ukanarigenderaho, ubwoba buburizwamo kandi kukirukanwa burundu mu buzima bwawe.
Isengesho: Umutima wanjye urakomezwa n’Ijambo ry’Imana binyuze mu Mwuka Wera. Ubwoba nta mwanya bufite muri njye kuko Imana itampaye umwuka w’ubwoba ahubwo yampaye uw’urukundo, imbaraga n’ubwenge. Ndushishwaho kunesha, binyuze mu mbaraga z’Umwuka w’Imana ukorera muri jye. Imana Ishimwe.
Gucengera Ijambo
Kuko Imana itaduhaye umwuka w’ubwoba, ahubwo yaduhaye uw’imbaraga n’urukundo no kwirinda. (2 Timoteyo 1:7)
Mukomere mushikame ntimubatinye, ntimubakukire imitima kuko Uwiteka Imana yawe ubwayo izakujya imbere, ntizagusiga ntizaguhāna.” (Gutegeka Kwa Kabiri 31:6)
Oya, ahubwo muri ibyo byose turushishwaho kunesha n’uwadukunze, (Abaroma 8:37)
Pastor Anitha


text:
Ukwezi
Ukwezi kutumulikira nijoro. Iyo ukwezi kwazoye tubona kungana n’izuba. Mu by’ukuli nta mahuliro rwose, ndetse isi ali yo ntoya ku zuba irakuruta cyane. Igishobora gutangaza ni uko kumulika, kandi ubwako kutagira urumuli. Ubundi ukwezi ni umubumbe wazimye, wikaraga mu kirere. Kujya kumera nk’isi, kuko na yo ali umubumbe wikaraga mu kirere; ikibitandukanya ni uko ibifite ubuzima bituye ku isi: abantu, inyamaswa n’ibimera.
Amezi[edit | edit source]
- Mutarama cyangwa ukwezi kwa mbere
- Gashyantare cyangwa ukwezi kwa kabiri
- Werurwe cyangwa ukwezi kwa gatatu
- Mata cyangwa ukwezi kwa kane
- Gicurasi cyangwa ukwezi kwa gatanu
- Kamena cyangwa ukwezi kwa gatandatu, impeshyi
- Nyakanga cyangwa ukwezi kwa karindwi
- Kanama cyangwa ukwezi kwa munani
- Nzeri / Nzeli cyangwa ukwezi kwa cyenda
- Ukwakira cyangwa ukwezi kwa cumi
- Ugushyingo cyangwa ukwezi kwa cumi na kumwe
- Ukuboza cyangwa ukwezi kwa cumi n'abiri


text:
- umubavu.com
- ikinyarwanda
- english
- french
-
AKINGENEYE Solange wo mu Karere ka Kicukiro avuga ko yatandukanye n’umugabo we kubera ko bakoraga imibonano mpuzabitsina umugabo akababara ntagere ku byishimo nyabyo bityo bituma batandukana kuko nawe yumvaga adashaka imibonano yari yaramuvuye kunzoka.
Ubwo yaganiraga n’ umubavu.com yavuze ko kudaca imyeyo byamugize ho ingaruka kuko akora imibonano atigeze agira ububobere nk’ubwo abandi bagira bari mu gihe cyo kubaka urugo kandi ngo usibye kuba ntabubobere yagiraga ntiyananyaraga nk’uko abitangaza.
Yagize ati : “ natandukanye n’umugabo kuko ntagiraga ububobere, ntaciye n’imyeyo biransenyera uwo mwanya iyo twawugeragamo narababaraga cyane ndetse nkumva simbishaka kuko yabonaga ko icyo kibazo gihari yarantaye arigendera ashaka undi mugore” .
- AKINGENEYE Solange arashima Imana kuko yamufashije ikamusubiza icyubahiro
Akomeza avuga ko yagize agahinda gakomeye ubwo umugabo bashakanye yamutaye akajya gushaka undi mugore yahise yiyanga amera nk’utaye umutwe ariko nyuma yo kumva ikiganiro Nyirahabineza Jeanne yatanze cy’uko afasha abadamu batagira ububobere bakabugira ntiyabyemeye ahubwo yagize ngo n’umutekamutwe, ariko kuko yari abababaye byatumye ajya kumureba abanza kumugerageza kuko atamuhaye amafaranga akaba yavuganye n’umubavu aje kumushimira.
Ati : numvise ibiganiro byo ku mbuga nkoranyambaga ngira ngo ni umutekamutwe sinahita mbyemera ariko kuko nari mfite ikibazo byatunye mpfa kuza yewe sinabyemera neza ariko yaramfashije ku buryo naje kumushimira”.
Kudakora imibonano neza byamugizeho ingaruka ku buryo byatumye agira inama abantu bafite ibyo bibazo byo kutanyara, ko baza Jane Nyirahabineza wamufashije akabafasha kuko nawe yamufashije kandi akaba afite icyizere cy’uwo uwo bemeranyije ko bazabana bazabana neza ntakibazo kandi bakagera ku iterambere rirambye.
Nyirahabineza Jane nawe yemeza ibyaya makuru aho avuga ko yamuganirije akumva arababaye ariko kuko aribyo yiyemeje byatumye amufasha kuburyo azana muzanira abandi kandi ngo niko byagenze kuko niwe afite umuzanira abakiriya benshi.
Ati : " yaraje ambwira ikibazo cye numva ndababaye bituma mufasha ntitaye ku kuntu yaje avuga ko ndi umuteka mutwe bya tumye mufasha ntifashije kandi byagize umusaruro pe !"
Ushaka nyirahabineza Jane ko agufasha wamuhamagara kuri nimero 0785094779 akagufasha.
Kanda hano wumve uko abivuga
- Imiti nyirahabineza Jane akoresha avura abantu batandukanye
- Uyu muti uzana amavangingo kubagore batayafite
- Uyu muti abakobwa bawifashisha baca imyeyo
By nzengimana Theoneste
-
reka umugabo agute nubundi ntacyari kikurimo umuntu ajya kwitaranga isi yose uko ateye ? uteye isoni pe !
-
-
umugore mwiza atya yishyira kukarubanda ? ukuntu ari igishongore, ubundi abura ububobore ate ? kuki atabwiye umugabo we ngo ajye abanza amuterete amwumvishe mbere yo kuyishyiramo. kwivamo bigeze aha, iyo wicecekera wari kuba iki.
- Umuyobozi bamushyinguranye Miliyoni 200 zo guha Imana nka ruswa
- Waba uzi imvugo yitwa “kubyaza abagabo” igiye gusenya ingo icyo ivuze ? Menya byinshi kuri yo
- Ibintu 5 wakwitaho mu gihe cyo gusenga
- Umuforomo amaze kwica abarwayi 43 bamwe muri bo abahotora
- Habanabakize yahanuye ibizakurikira amatora y’umukuru w’igihugu cy’u Rwanda
- Abagabo n’abasore bakunda kwambara amapantaro afatiriye cyane baraburirwa kuko bashobora kuyakuramo imbwa yiruka
- Tariki 08 Nyakanga
- Nyabugogo : Umucyecuru Afashwe na mashitani Pasiteri aza yiruka Kumusengera ngo Amuvemo maze Amashitani afata Pasiteri !!
- Wasac Kicukiro – Gikondo yagize byinshi isaba abafatabuguzi bayo
- Mu bapadiri tuzakorera yubile harimo n’abajenosideri ariko nta gitangaza kirimo – Mgr Mbonyintege
- -| amakuru
- -| Amakuru yo hanze
- -| amateka
- -| imyidagaduro
- -| indirimbo
- -| inyigisho
- -| iterambere
- -| iyobokamana
- -| politike
- -| ubuhamya
- -| ubukungu
- -| ubuzima
- Biravugwa ko Clement yajyanye na Knowless gupimisha ko ari we se w’umwana koko
- Inkuru y’ubuzima budashoboka ;Umukecuru w’imyaka 101 yabyaye nyuma y’aho ibimenyetso byagaragazaga ko bidashoboka
- Amwe mu mayeri abanyepolitike bakoresha ngo babashe gutegeka abaturage
- Umugabo yahatiye umugore we kwambara ubusa asanze yoherereza amafoto ye yambaye ubusa abagabo
- Amabanga 12 afasha abanyepolitiki kuba abategetsi bahamye rubanda bakabayoboka bidasanzwe
- Amafoto/Video : Umuhango wo Gutabarizwa k’umwami Kigeli V Ndahindurwa watangiye
- Mukobwa, nubona umuhungu nk’uyu ntazagucike-Soma inkuru
- Ibyabaye kuri iyi ndaya ni agahomamunwa ! somo rikomeye ku zindi ndaya
- Nubwo abagabo batwima care (batatwitaho) tugera imbere y’Imana ikayiduha !
- Rusizi:Menya umusozi w’amateka adasanzwe mu butabera bw’Imana n’ubw’abantu


text:
Nyamagabe: Bamwe mu bagana ibigo by’imari ntibishyura inguzanyo bahabwa
Abagana ibigo by’imari bikomeye n’ibiciriritse bashaka inguzanyo, bafite ikibazo cyo kutishyura inguzanyo baba bahawe, bikabangabangamira ibigo by’imari gukora neza bikanatuma ibigo by’imari bitanga amafaranga mu manza zo kugaruza imyenda y’ababa barabyambuye.
Kuri uyu wa 6 ugushyingo 2014, abitabiriye inama nyunguranabitekerezo ku ishoramali, barimo abakuriye ibigo by’imari bitandukanye n’abakuriye SACCO mu mirenge igize akarere ka Nyamagabe, bagarutse ku kibazo cy’abantu bambura amabanki n’ibindi bigo by’imari.
Abitabiriye inama bavuga ko abaturage babambura bitwaje ko nta byangombwa by’ubutaka batse kuburyo byagwatirizwa, ndetse n’ubushake buke bwo kugira umuco wo kwishyura.
Uwitwa Anisiya Mukagasana ushinzwe gucunga umutungo muri koperative yo kuzigama no kuguriza y’akarere ka Nyamagabe yagize ati: “hari abambura bafitemo ubushake, ukabona rwose umuntu afite ubushobozi, arakora umunsi ku munsi, nta kibazo afite ariko wajya kumwishyuza ukabona ntashaka ko munavugana.”
Marriane Ntawukuriryayo ushinzwe gutanga inguzanyo mu murenge SACCO Gatarenawe yagize ati: “hari abahawe inguzanyo kera batabashije kwaka ibyangombwa by’ubutaka tukabura ukuntu tubarega ariko ubu nabyo biri muri gahunda kuko twari twabashikirije umurenge.”
Icyo iyi nama nyunguranabitekerezo y’ihuriro ry’ishoramali igamije, ni ukugirango serivise z’imari zibashe kugera ku muturage kandi zimufashe kwiteza imbere kandi hagafatwa n’ingambwa zo gushishikariza abaturage kwishyura inguzanyo baba bahawe.
Jean Pierre Nshimiyimana umuyobozi wungirije w’ihuriro ry’abashoramali ba Nyamagabe aravugako mu ngamba zifatwa hari ugukangurira abaturage gukora imishinga yunguka kugirango babashe kwishyura.
Yagize ati: “hari aho byagaragaye ko ibigo by’imari amafaranga atabigarukira neza, twafashe ingamba dufatanyije n’ubuyobozi bwo munzego zose, tukagenda tukicara muri buri murenge, tukajya dukorana n’ibigo by’imari abakererewe tukabahatira kwishyura.”
Ibigo by’imari byagiriwe inama yo kujya bibanza kugenzura uhabwa inguzanyo akigwaho bihagije kugira ngo atambura inguzanyo ndetse no kwirinda kujya mu manza kuko byagaragaye ko zitwara amafaranga menshi ugasanga yikubye kabiri y’inguzanyo yatanzwe.


text:
Jan 05, 2017 admin Ayo Hanze 0
Steve Munday ni umugabo wubatse, akaba afite butike icuruza ibikoresho byo mu mukino wa Rugby, nubu avuga ko ako ka mashini bamushyizemo kakiri mu mubiri we, kuva bakamushyiramo igihe yari avuye gusura inshuti ye kw’igare, I Northampton mu mwaka wa 1974. Steve agira ati:” Ubusanzwe urwo rugendo rwagombaga gutwara urugendo rw’iminota 15, byatinda rukamara iminota 20, ariko hagati aho nsa nk’uwaje gutakaza ubwenge.
Steve akomeza muri aya magambo: ”Mu bintu nibuka ni igihe nari ndi kw’igare, ngenda, izuba rirenga ryakirana, nyuma naje kwisanga muri kilometer imwe y’aho, , ndimo guhungabana hamwe n’iryo gare mu ntoki, ahantu h’ikimanuka. Hashize iminsi naje gusanga akantu munsi y’uruhu, nta nkovu yagaragaraga, cyangwa se ikimenyetso cy’uko haba harabazwe,ako kantu kari gafite santimetero 3, na milimetero kuva kuri3-4, “ Steve akomeza avuga ko iyo ako kuma bagakoresheje, utwuma two mu maduka dukumira ubujura,(systeme anti-vol) dutangira kwikoresha , kani iyo nshyize ukuboko hafi y’utwuma electronique, turahungabana.
Iki ni ikivajuru
“ Ako kuma sinzi icyo gakora mu by’ukuri mu kuboko kwanjye, niba koko ari icy’ibivajuru, ntekereza ko buriya bashobora kumenya aho ndi hose, cyangwa se kabaha ububasha bwo kuba bangezaho ubutumwa igihe bashakiye cyose,kugeza ubu nashobewe kumenya icyambayeho, muri kiriya gihe cy’isaha n’iminota 45.
Ngayo nguko, njye ntacyo nakongeraho.
Adolphe MITALI.
happy wheels
Jan 05, 2017 0Share this on WhatsAppAbakora umwuga w’uburaya mu Karere ka Rubavu bavuga ko basanga bidakwiye ko baguma muri uwo mwuga, ariko ko bisanga bakiye abagabo kubera kubura igishoro. Rubavu, ni akarere...
Dec 29, 2016 7
Dec 27, 2016 29
Jan 14, 2017 1Share this on WhatsAppNyakubahwa mutahira w’Intore, mbanje kugusuhuza! Ubumwe, Amahoro n’ubworoherene ni biganze muri twe, Ingengabitekerezo ya Jenoside tuyirandurane n’imizi yayo yose,...
Jan 10, 2017 0
Jan 01, 2017 0


text:
Rwanda : Hari byinshi byakorwa kugira ngo ibiyobyabwenge bigabanuke cyangwa bicike
Igihe hatangizwaga gahunda “ijisho ry’umuturanyi i Huyeâ€, bamwe mu bari bitabiriye iki gikorwa batanze ibitekerezo, ku buryo batekereza ko uwabigenderaho yatuma umubare w’abanywa ibiyobyabwenge ugabanuka ku buryo bugaragara.
Umwe mu bari mu nama yagize ati “abashinzwe umutekano bagerageza guca ibiyobyabwenge ariko bikanga. Ibi biterwa n’uko ababikora, babisakaza cyangwa babicuruza ari abantu batinywa ku buryo abantu batinya kuvuga ko babifite, cyangwa kujya kubisaka iwabo. Umuti waba ko abantu bari mu nama, urugero nka nyuma y’umuganda, basabwa gutora mu ibanga uwo baziho ibiyobyabwenge. Uwavugwa mu ruhame ntiyasubiraâ€.
Kubera ko byagaragaye ko abana bagwa mu kunywa ibiyobyabwenge ahanini ari abiga bataha iwabo, ku buryo ibibarangaza bahurira na byo mu nzira bataha, abari mu nama basabye ko ababyeyi bongera igitsure ku bana babo.
Umubyeyi umwe yabivuze muri aya magambo “ababyeyi bahugiye mu mirimo no mu mashuri ku buryo batakibona umwanya wo kwita ku bana babo. Birakwiye ko bibuka ko no kurera ari inshingano zabo. Ntibagaharire abarimu umurimo wo kurera abana babo kuko ari bo uburere bw’abana babo bureba mbere y’abandi bose.â€
Ku birebana n’uburere bw’urubyiruko, undi yagize ati “Leta nishore imari mu mikino, urubyiruko ruyihugire mo. Bizatuma batongera kubona umwanya wo kujya mu biyobyabwenge.†Nyir’iki gitekerezo yakomeje agira ati “ndabyita gushora imari kuko abana nibitabira imikino cyane hazaboneka amakipe akomeye maze n’igihugu kizabonereho kugira abakinnyi babigize umwuga.â€
Na none kandi, ngo byari bikwiye ko buri kigo cy’ishuri kigira umuntu wize ibijyanye n’ubuzima bwo mu mutwe (psychologie clinique) ku buryo yajya agira inama abana : yarinda abashoboraga kugwa mu biyobyabwenge, yewe akanafasha abamaze kubigwamo kubivamo. Abize bene aya masomo ni benshi kandi kugeza ubu abeshi muri bo ni abashomeri.
Undi na we yagize ati “nihashyirwe imbaraga nyinshi mu kwigisha abantu ububi bw’ibiyobyabwenge aho gukurikirana ababicuruza gusa. N’ubwo hari abantu banywa itabi, nta wabura kuvuga ko umubare wabo ugenda ugabanuka bitewe n’inyigisho zo kwerekana ububi bwaryo.â€
Mu biyobyabwenge biboneka mu Karere ka Huye harimo inzoga z’inkorano, urumogi n’icyatsi bita rwiziringa. Iki cyatsi kandi kimera hirya no hino mi gihugu. Umwe mu bari mu nama ati “kuki hatabaho gahunda yo kurandura iki cyatsi aho kiri hose, ku buryo abagikoresha batapfa kongera kukibona?â€
Ibyo ari byo byose, ibi bitekerezo byitaweho, aho kimwe cyanze hakifashishwa ikindi, cyangwa haganashaka undi muti ufitanye isano n’iyi, hari igihe ibiyobyabwenge byarekera aho kuba ikibazo cyugarije igihugu cyacu.


text:
Imana yo mw’ ijuru izagufasha mu bibazo uhura na byo
Imana yo mw’ ijuru izagufasha mu bibazo uhura nabyo. Itangiriro 28:10-17
Dukunze kugira akamenyero ko kwizera ko Imana yo mw’ ijuru itabara gusa abafitanye nayo umubano wihariye icyigisho cyo muri iki gitondo kiratwereka ko guseruka kw’ Imana ntaho guhuriye n’ ibyo umuntu akora ahubwo biterwa n’ubutware bw’iyi Mana ikora uko ishaka yabikoreye umusore wari ahunze ageze mu butayu, wenyine kandi kure y’ umuryango nyuma yo kubeshya se agatwara umugisha wa mukuru we.
Imana yamushyize hejuru
Ageze i Bethel nyuma y’amasaha 22 y’ urugendo, yakobo ahitamo kuharara . Yashoboraga gutekereza ko Imana ituye hamwe na Se ko ari wenyine aho hantu hatazwi. Imana isubiza iki gitekerezo cyo kwibaza no kwiheba imushyira hejuru imubwira ko ijuru rigiye kukuvugisha. Imana yari hejuru ya byose kandi iza itaje guhana uyu mubeshyi ahubwo kumwizeza no kumushimangirira amasezerano
yari yarasezeranyije Se
Bashiki banjye bene data niba mugeze mu bibazo bikomeye mukaba mutazi icyo gukora, mbafitiye ubutumwa bwiza . Imana yo mw’ ijuru ishaka kwinjira mu bibazo
byawe irashaka kugushyira hejuru kugira ngo ikureho ibiguhangayikisha. Abamarayika bazengurutse abamutinya bose kugira ngo bamukure mu byago (zaburi 34 :8).
Yakobo mu nzu y’ Imana..
Yakobo aravuga ati : Imana iri aha hantu, kandi njye sinari mbizi. Ibi bishatse kuvuga ko ushobora kuba uri mu bwiza bw’ Imana ntiwigere ubimenya. Kandi ko Imana ishobora kugukorera ibitangaza mu gihe umuntu wicaye iruhande rwawe ntacyo akeka cyangwa atatekereza ko ihari. Inzu y’ Imana ni Kirisitu, Jambo wigize umuntu (Yohana 1 : 14) nawe uri inzu y’ Imana d (1 abakorinto 3 : 16).
Yakobo yari mu bwiza bw’Imana yagomba gukoresha ayo mahirwe akabona ibyiza biburimo. Imana iraza ikifatanya nawe mu mibabaro yawe kugirango ikubere Emmanuel ( Imana turi kumwe) muri iki gitondo. Imana itura mu mashimwe y’ ubwoko bwayo(zaburi 22 :18 ) ibana namwe mu bukene bwanyu ikabahaza aho guhangayika utekereza ibizakubaho , itegereze ubutunzi bwose buri mu nzu ya So.
Yakobo yabonye inzugi z’ ijuru
Ubuturo bw’ Imana buri ahirengeye. Imana iri hejuru ya byose kandi yitegereza ibikubaho mu buzima. Namwe muba mu nzu yayo ni ukuvuga reo ko mufite amahirwe imbere yanyu, mufite uburenganzira kuri data kandi ntacyabuza ijuru kubakingukira. Amarembo y’ ikuzimu ntacyo azabatwara ( Matayo 16 : 18) Imana iraza kubafungurira ibitare by’ amazi kugirango ibahe umugisha iri joro. . noneho rero zamura urwego rwawe kugira ngo urebe ibibera ku ntebe y’ Imbabazi ! Bibiliya ivuga ko muzabohora mw’ isi no mw’ ijuru bizaba bibohowe (Matayo 16 :19).
Rev. Lusson Napoléon


text:
Babisabwe na Minisitiri w’urubyiruko n’ikoranabuhanga, Jean Philbert Nsengimana, ubwo yatangizaga ihuriro ry’urubyiruko, ribaye ku nshuro ya gatanu rizwi nka “Youth Connekt Convention”, tariki ya 14 Ukuboza 2016.
Minisitiri Nsengimana yongeye kwibutsa urubyiruko ko hari amahirwe menshi abategereje mu Rwanda no hanze yarwo batabyaza umusaruro.
Agira ati “Ntabwo imbaraga z’urubyiruko zose ziri gukoreshwa. Turakora kugira ngo buri rubyiruko rubyuke ruzi icyo rugiye gukora kijyanye n’ubumenyi kandi bikubakira no ku bushake.
Ku myuga itandukanye bakora ku mahirwe ari mu Rwanda no mu mahanga, haracyari ikinyuranyo hagati y’amahirwe ahari n’umusaruro uhari.
Nidukuramo ikinyuranyo ubukungu, buzihuta imirimo izaboneka ku rubyiruko, ntibyumvikano ko igishanga cyaturana n’umusaruro muke. Umuntu asonza afite imbaraga ate!”
Urubyiruko rutangaza uko kubahuriza hamwe bituma barushaho kwitinyuka, bagahumuka bakabona ko hari byinshi bashoboye kandi bashobora kubyaza amahirwe.
Bakaba bizeye ko uko iminsi izagenda ishira ibyo binyuranyo by’imbaraga n’umusaruro bizagenda bivaho ndetse bikazashira burundu; Musabyimana Pascal wo muri Nyamasheke abivuga.
Agira ati “Iyo duhuriye hano twungurana ibitekerezo tukanabona uburyo ushobora kumenya amahirwe ari ahandi wowe utazi.
Ibi bituma dutinyuka ndetse tugasobanukirwa neza amahirwe ari mu gihugu ku buryo dushiritse ubute twakora byinshi tukiteza imbere tugateza imbere n’igihugu cyacu.”
“Youth Connekt Convention” ni ihuriro ry’urubyiruko ruturutse mu turere twose two mu Rwanda.
Barahura bakiyibutsa indangagaciro n’umuco Nyarwanda, bakibutswa amahirwe bafite mu kwihangira imirimo.
Kandi bakagira uruhare rusesuye mu gutanga ibitekerezo byabo nk’urubyiruko mu nama y’Umushyikirano kandi hagatoranywa imishinga y’indashyikira izaterwa inkunga.
Muri iri huriro urubyiruko rwaboneyeho kwerekana ibyo rwakoze mu imurikagurisha bateguye.
Iri huriro ariko rifite umwihariko kuko ririmo urubyiruko rw’Abanyarwanda rwaturutse mu bihugu bitandukanye, rurimo n’urukomoka ku banyarwanda bakiri impunzi mu bihugu bitandukanye, bagifite amatsiko menshi ku bibera mu Rwanda.


text:
Intambara yo ku Rucunshu yabereye ku Rucunshu muri Komini ya Nyamabuye mu cyahoze ari Perefegitura ya Gitarama, hari mu mwaka w’1896. Iyi ntambara yabaye hagati y’abari ku gice cy’umugabekazi Kanjogera washakaga ko himikwa umuhungu we Musinga, n’abari ku gice cy’umwami Mibambwe Rutalindwa. Iyi ntambara yaje kurangira ingabo zo ku gice cya Kanjogera zitsinze iza Rutalindwa.
Inkomoko y’iyi ntambara
Kigeli IV Rwabugili ajya gutanga yimitse umuhungu we witwaga Rutalindwa amushakira n’umugabekazi w’umutsindirano witwaga Nyiramibambwe IV Kanjogera, kuko nyina wa Rutalindwa ariwe Nyiraburunga wari waracyuwe na mubyara wa Rwabugili yari yarapfuye, yishwe na Rwabugili ahorera nyina.
Mu gufata icyo cyemezo Rwabugili yakoze amakosa 2
Ikosa rya mbere ni uko yafashe Rutalindwa akamuha ubwami yarangiza akamuha umugabekazi w’umutsindirano badafite icyo bahuriyeho, kandi uwo mukobwa akomoka mu bwoko bw’Abega bwatangaga Abagabekazi kandi bukomeye ku ngoma, naho Nyiraburunga nyina wa Rutalindwa yakomokaga mu bwoko bw’Abasinga birukanywe mu bagomba gutanga Abagabekazi.
Ikosa rya kabiri yakoze, ni ukuba Nyiramibambwe IV Kanjogera nawe yari afite umuhungu w’ubura bwe yabyaranye na Rwabugili kandi nawe yarashoboraga kuba umwami. Uwo muhungu we niwe Musinga. Yarangiza akamuha Rutalindwa ngo amubere Umugabekazi w’umutsindirano.
Abega babonye ko Rwabugili akoze ibyo, bacuze umugambi wo guhirika umwami Rutalindwa, hakima umuhungu wabo Musinga. Uwo mugambi wacuzwe na Kanjogera na basaza be aribo Kabare na Ruhinankiko n’umuhungu wabo witwaga Rwidegembya.
Uburyo bakoresheje ngo bahirike Rutalindwa
Uburyo bwa mbere bakoreshaje ni ukumwomoraho amaboko ya bamwe mu bamushyigikiye, bakabicisha mu buryo bw’akagambane. Icyo gihe bafashe Abiru bamwe b’inkoramutima ba Rutalindwa bagenda babica uruhongohongo.
Ubundi buryo bwa kabiri bakoresheje ni ubwo gushaka amaboko y’abashyigikira Musinga, icyo gihe biyegereje bene Rwabugiri batagize amahirwe yo kwima ingoma, bakabasaba kutagira aho babogamira mu macakubiri yari atangiye kugaragara i Bwami.
Icyo gihe biyegereza na bamwe mu biru n’Abatware batavugaga rumwe na Rwabugili, kubera ko benshi yari yaragiye abanyaga kubera amafuti yabo, kandi akaba ariwe wahaye Rutalindwa ingoma, icyo gihe batangira kwijundika Rutalindwa batyo.
Ubundi buryo bwa gatatu bakoresheje, ni ubwo gushoza urugamba, intambara yabereye ku Rucunshu muri Komini Nyamabuye i Gitarama (mu Karere ka Muhanga). Ariko umugambi w’Abega wari ugiye kubapfubana iyo badafatirana ingabo z’Abatanyagwa zari zivuye mu Budaha zije kuvuna umwami ngo zibafashe kunesha iza Rutalindwa.
Kubera ko Kabare yari azwiho ubutwari ku rugamba mu gihe cy’ingabo za Rwabugili, byatumye izo ngabo zimwumva vuba zanga kwiteranya nawe ngo hato zitikura amata ku munwa. Ubwo urugamba rwarashojwe, Rutalindwa abonye ko asumbirijwe niko gufata icyemezo gikomeye.
Yafashe abo mu muryango we (umugore n’abana) n’ibimenyetso ndangabwami byose (Ingoma ngabe Kalinga n’ibindi), ni uko bitwikira mu nzu bose barashya barakongoka ntihaboneka n’igufwa na rimwe.
Iyo ntambara yarangiye Rutalindwa apfuye, ni uko Kabare yimika mwishywa we Musinga afata izina ry’ubwami rya Yuhi. Ni uko Kanjogera nawe areka izina ry’ubugabekazi rya Nyiramibambwe afata irya Nyirayuhi.
Ni uko Kabare abwira rubanda ko Rutalindwa yari yarigize ikigomeke kihaye ingoma, ariko kuko Musinga yari akiri mutoya, yabanje gutegekerwa na nyina Kanjogera na basaza be aribo Kabare na Ruhinankiko. Maze guhera ubwo Abega barategeka, barica barakiza. Baragaba, baranyaga, ububasha bw’ingoma Nyiginya babwegukana batyo.
Ingaruka z’iyo ntambara
Imwe mu ngaruka z’iyo ntamabara, ni uko i Bwami havutse imitwe ibiri ishyamiranye yaranzwe n’amazimwe, ubutiriganya n’inzangano z’urunuka.
Ikindi kandi ni uko ku Rucunshu habaye urugero rw’urwikekwe n’ubugome bugamije kwiharira ubutegetsi n’amaronko. Kuko na nyuma y’iyo ntambara yo ku Rucunshu abantu bakomeje gupfa bazira ko bagifite ibisigisigi by’umwami Rutalindwa, ibyo byose byashakaga gushimangira ubuhangange bw’Abega no kurushaho gukomeza ingoma ya Musinga ngo irusheho gushinga imizi muri rubanda.
Ibyo byarushijeho gutera ibisare bikomeye kandi birambye mu bikomangoma (Abana b’umwami) ku ruhande rumwe Abega banganye n’Abanyiginya urunuka, ku rundi ruhande Abega bazirana urunuka n’Abakono.


text:
Rusizi: imirenge Sacco ntigitanga amafaranga ya VUP
Abayobozi b’imirenge sacco Amwe mu makoperative yo kubitsa no kuguriza Umurenge Sacco ntagitanga inguzanyo za VUP kubera ko yananiwe kugaruza inguzanyo yatanze. Ibi babivuze ku wa 10 Gashyantare 2016, mu inama yahuje ubuyobozi bw’akarere ka Rusizi n’abayobozi ba za Sacco. Zimwe muri izo Sacco zagonzwen’itegeko rya banki nkuru y’igihugu BNR zigahagarikirwa gutanga inguzanyo ni iyumurenge wa Butare , Gikundamvura, Mururu, Nkombo, Nkungu... Read More
Kamonyi: Amatsinda yo kubitsa no kugurizanya arasabwa guhindura imikorere
Nubwo benshi mu baturage b’akarere ka Kamonyi, bitabiriye kwibumbira mu matsinda bahanamo amafaranga bakabasha gukemura bimwe mu bibazo bya bo; bamwe mu bahagarariye amatsinda basabwe kubyaza ayo mafaranga inyungu batanga inguzanyo ku banyamuryango. Nyuma y’amahugurwa y’iminsi itatu yashojwe kuri uyu wa gatatu tariki 31/7/2013, abahagarariye amatsinda yo kubitsa no kugirizanya bo mu karere ka Kamonyi baravuga ko biyemeje gukoresha amafaranga... Read More


text:
Mu gice giherutse George yari ari gusaba Donald ko yamuha Raissa akamubera umugore ndetse Donald amwemerera ko azabimufashamo.Raissa yaba yarabyemeye?
Arangije Donald yahise abaza uyu mugabo ati “Ese umugore wawe ubwo byagenda bite ndamutse mbahuje na Raisa?
Undi arimyoza arangije yubika umutwe mu maguru iminota mike aramubwira ati: “Buriya rero uburyo namenye na Julliet burambabaza, ubundi njye uburyo navutse, mama wanjye yari umukobwa w’isugi w’imyaka cumi n’icyenda ubwo yari avuye gusenga kukagoroba, mu gihugu cyacu hano harimo utubazo two kutumvikana kubijyanye n’impu z’abantu, icyo gihe abazungu bicaga abirabura cyane, bituma abirabura batangira kwirwanaho, ni muri ubwo buryo umusore w’umwirabura ubwo yatangiriye mama mu nzira avuye gusenga maze amufata ku ngufu.
Nyuma yaho mama ngo yatashye arira cyane avirirana mu matako, ariko sogokuru wari umuganga amuha imiti imworohereza ariko icyo batamenye ni uko yari yamuteye inda ku mezi atanu mama ntiyari akiva mu rugo intimba n’agahinda byatumaga ahora aririra mu buriri bwe.
Kenshi bashatse gukuramo inda yari atwite ariko kuko mama yari umukirisitu arabyanga. Ni uko nyuma y’amezi icyenda nibwo navutse ku bw’ibyago byishi mvuka ndi umwirabura, ubwoko bwo kwa nyogokuru bangaga bitavugwa. Ni uko mama amaze kumbyara bamubwira ko yabyaye umwirabura maze ako kanya ahita amira umwuka Bucya bajya gushyingura. Ngayo nguko nakuze ntyo bambwira amateka y’ibyabaye maze gukura.
Ubwo nakuze nanga abirabura cyane kandi nanga n’abazungu kubera aribo bari batumye mvuka muri ubwo buryo, niga meze nkikiragi ntajya mvuga ngeze muri kaminuza nibwo nahuye na Julliet muri kaminuza ya Harvard.
Nakuze nshaka kuba umukire nkaharanira uburenganzira bw’abirabura, muri kaminuza nangaga cyane Julliet kuko yari indaya yicuruza nta musore n’umwe utaramurongoraga uretse njyewe uteri ufite umwanya w’ibyo. nyuma bamuteye inda inshuro nyinshi azikuramo iya nyuma yo yenda no ku muhitana biba ngombwa ko bamukuramo umura muganga amubwira ko atazongera kubyara na rimwe.
Tugeze mu mwaka wa nyuma yatangiye kunyikundishaho, aranshuka cyane umunsi umwe nsanga yanshutse twanaryamanye ni uko ambwira ko namuteye inda kuko ntari nakamenya ukuri, nanjye wari umuswa mu bijyanye n’imibonano mpuzabitsina ndabyemera duhita tunabana, icyo gihe nibwo nari ntangiye gukorana n’ibigo bikomeye hano muri Amerika kuko nari ndi umuhanga cyane muri macye nari nafatishije ubuzima . Nguko uko naje gushakana na Julliet .
Tumaranye imyaka itatu nibwo yambwije ukuri kose kugeza uyu munsi tumaranye imyaka icumi ariko ntumbaze ibyishimo kuko sinigeze mukunda na rimwe. Ntakubeshye ni ubwa mbere mbonye umukobwa numva ndamukunze, ubishatse rero wampa umukobwa wawe nkamwishakira nkahita naka gatanya ya njye na Julliet.”
Donald yahise amusezeranya ko icyo ari ikibazo gito cyane ati: “Mpa akanya wowe nkwereke.”
Ku mugoroba Donald n’umuryango bicaye muri hoteli aho bari baje mu gihe bari bategereje indege, araterura abaza umukobwawe ati “ese urabyumva ute uramutse ushakanye n’umugabo w’umuherwe mu gihugu nk’iki kigihangage mwana wa?
Raissa wabonye imyitwarire ya George akayikeka ukundi yahise asamira se hejuru, ati: “papa uramenye ntunyinjirire mu buzima sinigeze nkuhitiramo mama nawe ntuzibeshye umpitiramo uwo tuzabana, njyewe mfite umusore Mateso nkunda n’umutima wanjye wose ntuzongere kurota umbwira uriya muta mutwe utihesha n’agaciro utinyuka kuza kundeba mu cyumba ndyamyemo.”
Donald ati: “Ariko mwana wanjye sinaguhitiramo nabi narakubyaye ? undi nawe ati: “warakoze ntuzambyare ukundi umbyarira kumpitiramo umugabo w’ubuzima bwanjye.”
Iri jambo ryababaje cyane Donald ahita yisohokera asiga Raissa na nyina barimo kurya. Amaze gusohoka nyina wa Raissa yatangiye kumubwira nabi, amwumvisha ko amagambo abiwye se adakwiye, ati : “mwana wa, bite ko nta burere ukigira? Uziko ubabaje iso? Ushake uko umusaba imbabazi. Raissa wari usanzwe yitonda agira n’umuco yibukako arengereye ariko nawe yihagararaho yanga gusaba imbabazi se ahubwo ahita afata telefone yo muri hoteli ya ahamagara Mateso dore ko yari amukumbuye cyane, ndetse yashakaga kumumenyesha ko buri bucye bataha.
Mateso ahagana saa mbiri z’umugoroba abona nimero iramuhamagaye ayitabana amatsiko kubw’amahirwe asanga ni rya jwi ry’umukobwa yabonyeho uburanga budasanzwe, Raissa ati: “Uraho mugabo wanjye? Sha ndagukumbuye cyane ariko ndumva nishimiye ko ejo nzongera nkabona rwa ruhanga rwawe nkunda."
Mateso: “eeh! ejo muzaza se?
Yego tuzaza, nizere ko uzaza kumfata ku kibuga kandi tuzahita tujyana ku ishuri sinzaca mu rugo.
Kubera iki utazacayo se? ubwo ntuzaba unaniwe cyane, wabanje ukajya iwanyu ukaruhukaho?
Nta hantu na hamwe muri iyi si mbasha kwicara nkatuza uretse muri SFB kuko mba numva impumuro yawe hafi yanjye bityo rero nizeye ko nzaruhuka turi kumwe mu kigo kandi ndagukumbuye kuruta uko nkumbuye izo nzu z’iwacu.
Ariko ko ndumva unzimiza, habaye iki mukundwa?
Humura nimpagera ejo nzakubwira.
Ubwo Raissa yahise asoma Mateso maze arakupa,
Ariko ubwo yakupaga Mateso yahise yakira indi nimero imuhamagaye y’inyobozi abanza gutinya kuyitaba aziko ari ise wa Raissa uhise umuhamagara dore ko guhera umunsi uyu musore ajya kwa Donald Kamanzi yabonye neza ko uyu mugabo atamwishimiye.
Mukanya gato iyo nimero y’inyobozi yongeye ku muhamagara bwa kabiri maze ashira ubwoba arayitaba, yumva ni umugabo utuje cyane uvug ijwi ritoya, maze aramubwira ati: ni Mateso tuvugana?
Mwe muri bande?
Uravugana nanjye Asinatole uhagarariye irushanwa ryo kwandika imivugo ndetse nkaba n’umuyobozi wa Radio INZIRA yateguye irushanwa nawe witabiriye ryateguwe na radiyo yacu.
Eeeh ndabumva neza muyobozi!
Rero nakumenyeshaga ko mu bantu ibihumbi icyenda byanditse mu gihugu cyose uri mu bantu icumi bonyine batsindiye kuzahembwa, bityo ejo saa tatu z’ijoro muzahurira n’abandi batsinze hano mu biro byacu.
Mateso yarishimye cyane ndetse iryo joro ni nk’aho ataryamye kubera ibinezaneza....
Murenzi Sixebert
Ushaka gusoma igice cyabanje, kanda hejuru ku itangiriro ry’icyo gice uri gusoma, ku magambo ari mu ibara ry’umutuku asobanura uko mu gice hiherutse byarangiye.


text:
Igishyitsi cy’Ikivumu cy’Abanyunju kigaragaza ko kimaze imyaka itari mike
Igiti kitwa Ikivumu cy’Abanyunju ni igiti giherereye mu karere ka Rutsiro, mu murenge wa Kivumu akagari ka Bunyunju umudugugu wa Tarasiporo, iki giti cyegeranye na kiriziya ya Paruwasi ya Kivumu kivugwaho kugira amateka maremare arimo kuba kibayeho igihe kinini kibikesha kuba benshi bagitinya bitewe n’imihango ya gipagani yagikoreweho mu gihe cy’abami.
Mu kiganiro MAKURUKI yagiranye na bamwe mu basaza basheshe akanguhe baturuka muri uyu murenge batubwiye amwe mu mateka y’iki giti kivugwaho kuba kimaze imyaka myinshi cyane.
Sibumvayo Stanislas wavukiye mu murenge wa Kivumu muri 1954 avuga ko yavutse iki giti cy’ikivumu kiriho cyitwa Ikivumu cy’Abanyunju, avuga ko kubera amateka y’iki kivumu byatumye umurenge bawitirira iki giti cy’ikivumu.
Sibumvayo avuga ko iki giti ari igiti cya kimezamiryango kubera ko cyatewe n’abantu bitwaga abanyunju babayeho mu myaka ya cyera bakaba baragiteye kigakura cyitwa icy’Abanyunju.
Bucamari Yohani na we ni umusaza w’imyaka 74 akaba akomoka muri uyu murenge wa Kivumu, avuga ko iki giti cyatewe n’umugabo w’umunyunju witwaga Buzukira , uyu musaza na we avuga ko yamenye ubwenge iki giti cy’ikivumu gihari.
Aba basaza bombi n’ubwo bakuze bavuga ko na bo batazi igihe iki giti cyaterewe ndetse n’imyaka cyaba kimaze.
Bavuga ko iki giti cyatewe cyera ndetse no ku ngoma y’umwami Rwabugiri iki giti kikaba cyari kimaze igihe gihari.
Aba basaza bavuga ko mu myaka yose iki giti kimaze kitigeze cyuma, bakaba bakeka ko munsi yacyo haba harimo amazi menshi ndetse kikaba cyarashoreye imizi yacyo mu kiyaga cya Kivu kubera igihe kimaze, ibintu byaba bitangaje kuko uvuye aho iki giti kiri byagusaba kugenda nibura ibirometero bibiri werekezaku kiyaga cya Kivu.
Iki giti ubusanzwe kidakunda guhunguka nk’uko ibindi biti bivaho amababi, aba basaza bavuga ko bibujijwe kugitema, gukuraho ikibabi, gutemaho ishami ndetse ngo ntawatinyuka kugicana kuko babitoje n’abana babo bakaba batashobora gutashya inkwi zacyo.
Umwe yagize ati: “ Iki giti ntabwo gicanwa, ababaji n’abatwika amakara ntibagihangara, iki giti cyakoreweho imihango ya cyera kikaba kirimo amahagiro menshi, kera hari abantu bajyaga ku misozi bakarara yo bafite ubunyuguri bw’ubucuma bari kubandwa, abanyunju ni bo baterekereragamo, babandwa, bagataramo amayoga ndetse bakabagiramo n’amahene ubwo babaga bari kwibuka ba sekuru na basekuruza bakakita ikivumu cy’abanyunju cyangwa se igiti cy’umurinzi.”
Aba basaza kandi bavuga ko ubwo umupadiri wubatse iyi kiliziya ya Kivumu yahageraga mu myaka 60 ishize, ngo bihutiye kumugira inama kugira ngo atazatema iki giti cyangwa ngo akureho n’ikibabi, uyu mupadiri witwaga Paul Kisene na we yarinze apfa adakoze kuri iki giti.
Kuri ubu abaturage baturiye iki giti babita abanyunju biturutse ku kuba benshi muri bo bakomoka ku bisekuruza by’abanyunju ari na bo baterekereye iki giti ndetse bikaba byaratumye n’akagari babarizwamo bakita Bunyunju.
Mu bushorishori bw’ikivumu cy’Abanyunju


text:
Twige guhangana n’ imyuka mibi yo mu minsi y’ Imperuka Pastor Zigirinshuti
GUHANGANA N’IMYUKA MIBI YO MU MINSI Y’IMPERUKA
Itang.19:1-16 Ba bamarayika bombi bagera i Sodomu nimugoroba, Loti yari yicaye mu marembo y’i Sodomu. Loti ababonye arahaguruka ngo abasanganire, yikubita hasi yubamye. Arababwira ati"Ndabinginze ba databuja, nimwinjire mu nzu y’umugaragu wanyu, muharare bucye, mwoge ibirenge, ejo muzazinduke mugende." Baramusubiza bati"Oya, turarara mu nzira bucye." ... Bahamagara Loti baramubaza bati"Abagabo binjiye iwawe muri iri joro bari he ? Basohore turyamane na bo." ... Ba bagabo babaza Loti bati"Hari abandi bantu ufite ? Umukwe wawe n’abahungu bawe n’abakobwa bawe, n’abo ufite mu mudugudu bose, bakuremo.
Iyo urebye, usanga abakomotse kuri Kayini bose, barangiranye n’umwuzure. Mu gihe cya Nowa, abantu umunani gusa nibo barokotse umwuzure. Bibiliya igaragaza ko mu gihe bamaze mu nkuge, ari umubatizo babonye.
Barongeye barororoka, bishimira gutura iBabeli, bahagira ibyirato, bandika izina. Imana ibirebye, iti ibi nabyo simbishaka irabatatanya. Ibyo nibyo byabyaye indimi n’amoko atandukanye. Abo nibo bakomotseho ab’iSodomu n’i Gomora. Niho Loti yahisemo igihe Aburahamu amuha amahitamo, aho kugira intonganya. Aburahamu, Imana imugabiza aho amaso ye yabashije kugera hose haba ahe ahagirira umugisha.
Muri uwo mudugudu Loti yari atuyemo habamo ibyaha by’indengakamere, abagabo bakajya baryamana n’abandi bagabo. Uyu mwuka niwo ukataje muri iyi si, kandi urimo umugambi w’Umwanzi wo guteza iyi si akaga.i Sodomu, byageze aho ibyo byaha bikorerwa ku mugaragaro (2 Pet.2:4-8). Ugutaka kwa Loti kwarazamutse kugera imbere y’Imana, ituma abamarayika kujya kureba.
Abo bamarayika nibo basanze Aburahamu yicaye munsi y’igiti. Yari yahaje ahunze intonganya ze na Sara, bapfa Hagayi wari utwite. Aho niho yabingingiye kuza mu rugo akabakira. Mbere yo gutandukana nabo, bamuhanurira ko mu gihe nk’icyo mu wundi mwaka bazaba bakikiye umwana. Ariko, bitewe n’ubucuti bari bazi kuri Aburahamu n’Imana ye, birabananira kugenda batamubwiye impamvu yari ibazanye. Icyampa, ukaba inshuti y’Imana ku rwego nk’urwo.
Niho, bamaze kumubwira ko bagiye kurimbura umudugudu Loti atuyemo, yatangiye kubinginga ko bataharimbura, niba bahasanze 50 b’abakiranutsi, agenda amanuka kugera kuri batanu. Imana ni inyembabazi, nubwo batanu batari bahari, ntiyarimburanye Loti n’abanyabyaha. Hari aho twagera twinginga, ariko Umwuka Wera we atunihira bitavugwa. Bemera ko umwe bazahasanga bazamurokora.
Buri wese akwiriye kurwana intambara ku ruhande rwe, akiyemeza ati abandi nibananirwa, hazasigara njye. Imana yarimbuje abo yaremye umwuzure, ikarimbuza i Sodomu umuriro, ntizihanganira ibibi dukorana umurimo, ikiyishishikaje si umubare.
Igitangaje ni uko abamarayika bakiriwe na Aburahamu ndetse na Loti, ntibari bazi ko ari abamarayika. Loti abingingira kurara mu rugo, bakazakomeza urugendo bukeye. Bamwemereye kwinjira, abagabo bose baturutse impande zose z’umugugudu, abakuru n’abatoya bagota inzu n’iterabwoba bashaka kuryamana n’abashyitsi bari binjiye iwe. Iki cyago gishenye ingo nyinshi no muri iyi minsi. Abamarayika binjira kwa Loti, ariko bakora ikintu gikomeye, bateza abo bagabo bose ubuhumyi.
Bukeye, batera Loti umwete n’abe kugira ngo basohoke mu mudugudu, badafatirwa n’icyago mu nzira. Ikibabaje ni uko Loti yihitiyemo kujya iSowari, umusozi mugufi, aho kujya aho bari babwiwe guhungira, kure. Ibyo byabateye ingorane zikomeye.
Rom. 1:24-27 Ni cyo cyatumye Imana ibareka ngo bakurikize ibyo imitima yabo irarikiye, bakora ibiteye isoni bononane imibiri yabo, kuko baguraniye ukuri kw’Imana gukurikiza ibinyoma, bakaramya ibyaremwe bakabikorera kubirutisha Imana Rurema, ari yo ishimwa iteka ryose, Amen. Ni cyo cyatumye Imana ibarekera kurarikira ibyonona, ndetse bigeza ubwo abagore babo bakoresha imibiri yabo uburyo bunyuranye n’ubwo yaremewe. Kandi n’abagabo ni uko, bareka kugirira abagore ibyo imibiri yabo yaremewe, bashyushywa no kurarikirana. Abagabo bagirirana n’abandi bagabo ibiteye isoni, bituma mu mibiri yabo bagarurirwa ingaruka mbi ikwiriye kuyoba kwabo.
Igikomeye cyane ni uko Imana ireka abantu bagakurikiza ibyo imitima yabo yararikiye, nyamara ingaruka zabyo zo yarazikinguriye ziraza. Abantu bakurikiye ibidafite umumaro, ni umugambi mubisha wa Satani wo kubatanya n’Umuremyi wabo. Ingaruka zirahari. Hari icyaha gitera Imana guhana igatsemba umuryango, igihugu cyangwa se umugabane.
Kenshi twitegereza ibikorerwa mu isi tukumva Yesu yakaje vuba. Nawe urabyibuka ugikizwa, ko wumvaga Yesu yaza uwo munsi. Ariko akora uko ashaka. Gutinda kuza si igihombo, kuko bituma abakiranuka bongera imbuto bera. Bakundwa, nitube maso, ibidushuka biragwiriye, ni nako ingaruka zabyo zigwiriye.
Icyo twakiriye nikigume muri twe, tuzarokoka ako kaga kangana gatyo. Nta bundi buryo twaba muri iyi si yarozwe, urukingo ni ukuba duhishwe mu Mana. Dukwiriye kurindwa twuzura Umwuka Wera. Hari byinshi bitwokama bitanaduturutseho, ariko nta wundi muti, ni ugusenga.
Mukundwa, ibyo uzatindaho cyane nibyo uzasa nabyo. Aho inkoko yatinze cyane niho ita ibaba. Ndakwifuriza gutindana n’Imana, niyo izagutambutsa iki gihe kibi. Inzira tubwirizwa ni iyo kwera, abanduye imitima bazayigwamo.
Dusenge, twinginge Imana y’inyembabazi iturenze ibi bihe bigoye gutya. Amen


text:
Itegeko Rigenga Amatora ryo mu 2010 rigena ko abasenateri ari 26, barimo 12 batorwa hakurikijwe inzego z’imitegekere y’Igihugu, aho Intara y’Amajyaruguru igira imyanya ibiri; Amajyepfo akagira imyanya itatu; Intara y’Iburasirazuba igiramo imyanya itatu; Intara y’Iburengerazuba igira imyanya itatu naho Umujyi wa Kigali ukagiramo umwanya umwe.
Itegeko kandi riteganya ko umusenateri uvuye mu mwanya asimburwa hakurikijwe uburyo yagiyeho, mu gihe kitarenze amezi atatu abarwa uhereye igihe yapfiriye, yeguriye cyangwa asezerewe.
Senateri Jean De Dieu Mucyo yitabye Imana kuwa 3 Ukwakira 2016 ubwo yari agiye ku mirimo ye muri Sena, akaza kugwa muri ‘escalier’ bamwihutana kwa muganga ariko birangira ashizemo umwuka.
Kuwa 29 Gicurasi 2015 nibwo Komisiyo y’Amatora yemeje ko Mucyo Jean de Dieu ariwe watorewe kuba Senateri ahagarariye Intara y’Amajyepfo ku majwi 50.3%, icyo gihe akaba yari agiye kuziba icyuho cyari gisizwe na Senateri Jean Damascene Bizimana wari wamusimbuye muri Komisiyo y’Igihugu yo Kurwanya Jenoside, CNLG.
Mu itangazo rya Komisiyo y’Igihugu y’Amatora ryashyizwe ahagaragara, ivuga ko “Kwakira kandidatire z’umusenateri uzatorerwa mu Ntara y’Amajyepfo bizatangira tariki 25/10/2016 kugeza ku itariki ya 3/11/2016.”
Ni kandidatire zizajya zitangwa ku cyicaro cy’iyi Komisiyo i Kigali ku Kimihurura, mu masaha y’akazi.
Iryo tangazo ryashyizweho umukono na Perezida wa Komisiyo y’Igihugu y’Amatora, Prof Kalisa Mbanda, rigaruka ku byo ushaka kuba umusenateri agomba kuba yijuje.
Riti ‘‘kuba ari Umunyarwanda w’indakemwa; afite nibura impamyabumenyi ihanitse cyangwa ihwanye nayo cyangwa yarakoze imirimo yo ku rwego rwo hejuru, muri leta cyangwa mu bikorera; atarambuwe n’inkiko uburenganzira mbonezamubano n’ubwa politiki; afite nibura imyaka 40 y’amavuko; atarakatiwe ku buryo budasubirwaho igihano cy’iremezo kingana cyangwa kirenze amezi atandatu.’’
Sena iriho uyu munsi yagiyeho mu 2011, ariko ikaba yagenderaga ku Itegeko Ngenga ryo mu 2012, ryateganyaga mu Ngingo ya 7 ko iyo Umusenateri avuye ku mirimo “igihe cya manda gisigaye kingana nibura n’umwaka umwe, harongera hakaba amatora. Iyo ari Umusenateri washyizweho, urwego rwamushyizeho ni na rwo rugena umusimbura.”
“Umusenateri mushya utowe cyangwa ushyizweho arangiza igice cya manda gisigaye cy’uwo yasimbuye; ntiyongera gutorwa cyangwa gushyirwaho nk’Umusenateri.”
Iryo tegeko ryagenaga ko manda y’Umusenateri ari imyaka umunani idashobora kongerwa, uretse abahoze ari Abakuru b’Igihugu batagira manda.
Hari ibyo Itegeko Nshinga ryavuguruye mu 2015
Ingingo ya 82 y’itegeko Nshinga rya Repubulika y’u Rwanda ryo mu 2003 ryavuguruwe mu 2015, rigena ko umusenateri ava mu mirimo y’ubusenateri iyo yeguye; apfuye; avanwe ku murimo n’icyemezo cy’urukiko cyangwa agize impamvu imubuza burundu kurangiza inshingano ze.
Ingingo ya 83 igena isimburwa ry’Umusenateri ivuga ko iyo yatowe akava mu mirimo ku mpamvu zivugwa mu ngingo ya 82 y’Itegeko Nshinga, “asimburwa hakurikijwe ibiteganywa n’Itegeko Ngenga rigenga amatora. Iyo ari Umusenateri washyizweho, urwego rwamushyizeho ni na rwo rugena umusimbura. Umusenateri mushya utowe cyangwa ushyizweho arangiza igice cya manda gisigaye cy’uwo yasimbuye.’’
Abasenateri batorwa n’abashyirwaho bagira manda y’imyaka itanu ishobora kongerwa rimwe ariko abasenateri bahoze ari Abakuru b’Igihugu nta manda bagira.
Nibitangira gukurikizwa nyuma ya manda abasenateri bariho uyu munsi bafite, Umusenateri mushya utowe cyangwa ushyizweho azajya arangiza igice cya manda gisigaye cy’uwo yasimbuye kandi “ashobora kongera gushyirwaho cyangwa gutorerwa indi manda.”


text:
Imihigo yadindiye cyane muri uyu mwaka w’ingengo y’imari wa 2015-2016 ubura iminsi mike ukarangira muri iyi Kamena, ni iyo kubaka gare no kugeza amazi mu gace kagenewe kubakwamo inganda.
Umuyobozi w’akarere, Mbonyumuvunyi Radjab, avuga ko ku muhigo w’amazi, hari amafaranga akarere kagombaga gutanga kandi ngo yari ahari, ayagombaga gutangwa n’ikigo cya WASAC bari bawufatanyije arabura, bituma amazi atagezwa muri ako gace.
Ku muhigo wo kubaka gare akarere kari gafatanyije n’ikigo cya RFTC, na bwo ngo akarere kagombaga kwimura abatuye aho gare izubakwa kandi ngo byarakozwe, RFTC ntiyubaka, nk’uko Mbonyumuvunyi abyemeza.
Ati “Umuhigo wa gare wagize ibibazo by’inyigo n’impungenge ko ibiciro by’amafaranga imodoka zinjira muri gare zishyura bishobora guhinduka, bikaba ikibazo kuri bo.”
Mbonyumuvunyi avuga ko bagiranye ibiganiro na Minisiteri ifite ubwikorezi mu nshingano, ikigo ngenzuramikorere cy’imirimo imwe n’imwe ifitiye igihugu akamaro (RURA) ndetse na RFTC igomba kubaka gare, kandi ngo bageze ku mwanzuro mwiza ku buryo hasigaye kunoza inyigo, imirimo yo kubaka igatangira.
Ikigo cya RFTC na cyo cyemeza ko bamaze kugirana ibiganiro, nk’uko Umunyamabanga Nshingwabikorwa wacyo, Anita Mukamutoni abivuga. Ati “Nta kibazo gihari kugeza ubu, hari ibyo twagombaga kubanza kumvikanaho kandi ubu biri ku murongo.”
Kuba iyo gare itarubakwa biracyabangamira abayikoresha, baba abashoferi n’abagenzi.
Umushoferi witwa Nkusi agira ati “Iyi gare iratubangamiye, cyane cyane mu gihe cy’imvura. Hari igihe usanga harimo n’ubucucike bukabije ku buryo umuntu abura n’uko aparika.”
Abagenzi na bo bavuga ko babangamiwe n’iyo gare, bagasaba ko hagira igikorwa.
Kalimba Martin ati “Igihe cy’imvura harekamo ibiziba, abagenzi tukabura aho twugama. N’imiparikire y’imodoka ntiba isobanutse, ntiwamenya ngo imodoka iyi n’iyi irajya hehe, mbese ni akavuyo.”
Ntitwabashije kuvugana n’ikigo cya WASAC ngo gitangaze icyo giteganya kuri uwo muhigo w’amazi, ariko Umuyobozi w’Akarere ka Rwamagana, avuga ko cyemeye kuwushyira mu ngengo y’imari y’umwaka utaha wa 2016 - 2017 uzatangira muri Nyakanga.
Ibitekerezo ( 2 )
kugeza amazi mu gace kagenewe kubakwamo inganda.
Murumva ni ukuri, aho mwagize umuhigo wo kugeza amazi meza mu baturage mu mirenge igize Rwamagana hari amasoko, ama centre ari kwiyubaka ndetse n’ikigo nderabuzima, ubwo se izo nganda ziruta abaturage.uwo mu higo ni mwiza ariko mwibuke ko abaturage aribwo bukungu bwa mbere bw’igihugu, ayo mazi rero agomba kugezwa mu baturage mbere na mbere aho kuyageza mu nganda.thanks
Yewe iriya gare bayivuze guhera kubwa Mushayidi kugeza ubu . cyakora Mayor Rajabu turamwemera nahindure umugi wacu.kuko ugeze kure pe


text:
Habonetse umurambo w’umugore, uwari inshoreke ye aritakanwa
Nyiraruvugo Odette w’imyaka 44 yabonetse mu muringoti w’umurima w’ibirayi yapfuye hakekwa bakeka ko yaba yishwe n’uwari inshoreke ye.
Umurambo wabonetse ahagana saa kumi n’imwe n’ebyiri za mu gitondo kuri uyu wa 20 Nyakanga 2016, hafi y’aho uwo bita ko yari inshoreke ye atuye mu Mudugudu wa Gakarara, Akagari ka Rega mu Murenge wa Jenda muri Nyabihu.
Bamwe mu baturage barimo na se wa nyakwigendera, bavuga ko yari yiriwe asangira ikigage n’uwo bari baziho kumubera inshoroke.
Nyiraruvugo ngo yaje gutaha mu ma saa kumi n’ebyiri za nimugoroba ariko aza guhamagarwa n’uwo mugabo amubwira ko amushaka agenda agiye kumureba.
Kuva yagenda ngo ntiyongeye ngo kugaruka kugeza ubwo yabonetse ahubwo baza kumubona hafi y’aho uwo mugabo aba yapfuye.
Se wa nyakwigendera yagize ati “Ariko uyu mugabo yahoraga iwanjye. N’ejo bundi abana baramutabarije, barimo Gasaza, anari hano yabaha ubuhamya. Niba atanamukoze mu muhogo yamugambaniye kuko n’imfura mbi cyane.”
Gukekwa kwa Hategekimana byanagarutsweho n’umugabo wa Nyiraruvugo yamwambuye.
Yagize ati “Buriya dufitanye abana batatu. Noneho rero uriya aramushuka aba aramujyanye. Amujyana mu Mutara agezeyo aramwirukana agaruka iwabo. Ubu rero ngo yaje kumufata iwabo.Naje kumva numva ngo yamwishe.”
Umuyobozi w’Akarere ka Nyabihu, Uwanzwenuwe Theoneste, yihanganishije umuryango n’abaturage ku byabaye.
Yagize ati “Icyo twasaba ni uko abafite amakuru mwese mwayatanga kugira ngo mufashe iperereza ukuri kumenyekane. Turasaba ngo abantu mwese mufate icyemezo mwe guca inyuma abo mwashakanye, mwe kujarajara, mwe guharika cyangwa se gushaka abagore benshi.”
Yanasabye abagore kudashaka abagabo benshi. Umurambo wa nyakwigendera wahise ujyanwa ku Bitaro bya Ruhengeri gukorerwa isuzuma ngo hamenyekane icyawishe.
Abakekwa kugira uruhare muri uru rupfu bahise bajyanwa kuri Sitasiyo ya Police ya Mukamira ngo bakorweho iperereza.
Ibitekerezo ( 3 )
Abagore bagomba kureka guca Inyuma abobashakanye Imana imwakire mubayo
yo!!!!! birababaje imana imwakire mubayo
hakurikiranwe abobacyekwaho ubwobwicanyi, kuko birabaje murakoze ni Juvenal nsengiyumva.


text:
Abafilipi 1
1.Pawulo na Timoteyo imbata za Kristo Yesu, turabandikiye mwebwe abera bo muri Kristo Yesu bi Filipi bose, hamwe nabepisikopi nabadiyakoni. 2.Ubuntu bube muri mwe namahoro, biva ku Mana Data wa twese no ku Mwami Yesu Kristo.
Urukundo Pawulo akunda Abafilipi
3.Nshima Imana yanjye iteka uko mbibutse, 4.kandi uko mbasabiye mwese iteka ryose mbasabira nezerewe, 5.kuko mwafatanije nanjye umurimo wo kwamamaza ubutumwa bwiza, muhereye ku munsi wa mbere mukageza na nubu. 6.Icyo nzi neza rwose ntashidikanya, ni uko Iyatangiye umurimo mwiza muri mwe izawurangiza rwose, kugeza ku munsi wa Yesu Kristo, 7.kandi birankwiriye ko mbatekereza ntyo mwese, kuko mu ngoyi zanjye no mu mpaka ngira kurwanira ubutumwa bwiza mpamya ko ari ubwukuri, mbahoza ku mutima nibuka ko musangiye nanjye ubuntu bwImana. 8.Imana ni yo ntanze ho umugabo yuko mbakumbura mwese mu mbabazi za Kristo Yesu. 9.Kandi iki ni cyo mbasabira, ni ukugira ngo urukundo rwanyu rurusheho kugwiza ubwenge no kumenya kose, 10.mubone uko murobanura ibinyuranye, kandi mubone uko muba abataryarya ninyangamugayo kugeza ku munsi wa Kristo, 11.mwuzuye imbuto zo gukiranuka ziheshwa na Yesu Kristo, kugira ngo Imana ishimwe kandi ihimbazwe. 12.Bene Data, ndashaka ko mumenya yuko ibyambayeho bitabereye ubutumwa bwiza inkomyi ahubwo byabushyize imbere, 13.kuko byamenyekanye mu basirikare barinda Kayisari bose no mu bandi bose, yuko ari ku bwa Yesu naboshywe. 14.Nuko ibyo bituma abenshi bo muri bene Data bari mu Mwami Yesu na bo biringizwa ningoyi zanjye, bakarushaho gutinyuka no kuvuga ijambo ryImana bashize amanga. 15.Icyakora koko, bamwe babwiriza ibya Kristo babitewe nishyari no kwirema ibice, naho abandi bakabivugishwa numutima ukunze. 16.Abo babivugishijwe nurukundo, kuko bazi yuko nashyiriweho kurwanira ubutumwa bwiza, 17.naho ba bandi bamamaza ibya Kristo babitewe no kwirema ibice, babikorana umutima ubarega bibwira ko bashobora kunyongerera umubabaro mu ngoyi zanjye. 18.Mbese ibyo bitwaye iki? Nta cyo kuko uko bimeze kose, ari mu buriganya cyangwa mu kuri Kristo yamamazwa, kandi ibyo ndabyishimiye kandi nzagumya kubyishimira, 19.kuko nzi yuko amaherezo ibyo bizampindukira agakiza, munsabiye kandi mpawe Umwuka wa Yesu Kristo, 20.kuko ntegerezanya ibyiringiro yuko ntazakorwa nisoni zikintu cyose, ahubwo nzajya ngira ubushizi bwamanga bwose, buzatuma Kristo akomeza gukuzwa numubiri wanjye iteka ryose nkuko bimeze ubu, nubwo nabaho cyangwa nubwo napfa. 21.Erega ku bwanjye kubaho ni Kristo, kandi gupfa kumbereye inyungu! 22.Ariko rero niba kubaho mu mubiri ari cyo kizantera gukomeza kwera imbuto zumurimo wanjye, sinzi icyo nahitamo. 23.Mpeze mu rungabangabo, kuko nifuza kugenda ngo mbane na Kristo, kuko ari byo birushaho kumbera byiza cyane, 24.nyamara ku bwanyu ho kuguma mu mubiri ni byo binkwiriye. 25.Nuko ubwo nizeye ibyo nzi neza yuko nzagumaho nkagumana namwe mwese, kugira ngo mujye imbere mwishimire kwizera, 26.kandi kugira ngo muzarusheho kunyirata muri Kristo Yesu, ubwo nzasubira kugaruka iwanyu.
Pawulo abihanangiririza ngo bagire ubumwe bwa kivandimwe
27.Icyakora, ingeso zanyu zimere nkuko bikwiriye ubutumwa bwiza bwa Kristo, kugira ngo ninza kubasura cyangwa nintaza, nzumve ibyanyu yuko mushikamye mu Mwuka umwe muhuje umutima, kandi murwanira hamwe ku bwo kwizera ubutumwa bwiza, 28.mudakangwa nababisha bo mu buryo bwose. Ubwo butwari bwo kudatinya kwanyu kuri bo ni ikimenyetso cyo kurimbuka kwabo, naho kuri mwe ni ikimenyetso cyagakiza kanyu kava ku Mana. 29.Kuko mutahawe kwizera Kristo gusa, ahubwo mwahawe no kubabazwa ku bwe, 30 mufite kwa kurwana mwambonanaga kandi ari na ko mukinyumvana na nubu.
Uri gusoma Abafilipi igice cya:


text:
Abefeso 1
1.Pawulo wagizwe intumwa ya Kristo Yesu nkuko Imana yabishatse, ndabandikiye mwebwe abera bari muri Efeso bizera Kristo Yesu, 2.ubuntu bube muri mwe namahoro biva ku Mana Data wa twese no ku Mwami Yesu Kristo.
Imigisha yImana ibonerwa muri Yesu Kristo
3.Imana yUmwami wacu Yesu Kristo, ari yo na Se ishimwe, kuko yaduhereye muri Kristo imigisha yose yumwuka yo mu ijuru, 4.nkuko yadutoranirije muri we isi itararemwa, kugira ngo tube abera tutariho umugayo imbere yayo. 5.Kuko yagambiriye kera ku bwurukundo rwayo ko duhinduka abana bayo, tubiheshejwe na Yesu Kristo ku bwineza yubushake bwayo, 6.kugira ngo ubuntu bwayo butagira akagero bushimwe, ubwo yaduhereye mu Mukunzi wayo. 7.Ni we waduhesheje gucungurwa ku bwamaraso ye, ari ko kubabarirwa ibicumuro byacu nkuko ubutunzi bwubuntu bwayo buri, 8.ubwo yadushagirijeho bukatubera ubwenge bwose no kumenya, 9.itumenyesheje ubwiru bwibyo ishaka ku bwineza yubushake bwayo, ari byo yagambiriye kera 10.kugira ngo ibihe nibisohora ibone uko iteraniriza ibintu byose muri Kristo, ari ibiri mu ijuru cyangwa ibiri mu isi. 11.Ku bwuwo natwe twarazwe umurage tubitoranirijwe kera nkuko Imana yabigambiriye, ikora byose nkuko ibishaka mu mutima wayo 12.ngo tube abo gushimisha ubwiza bwayo, twebwe abiringiye Kristo uhereye kera. 13.Ni we namwe mwiringiye mumaze kumva ijambo ryukuri, ari ryo butumwa bwiza bwagakiza kanyu, kandi mumaze kwizera ni we wabashyizeho ikimenyetso, ari cyo Mwuka Wera mwasezeranijwe, 14.uwo twahawe ho ingwate yo kuzaragwa wa murage kugeza ubwo abo Imana yaronse izabacungura. Ubwiza bwayo bushimwe. 15.Ni cyo gituma nanjye maze kumva uburyo mwizera Umwami Yesu mugakunda abera bose, 16.mbashimira Imana urudaca nkabasabira uko nsenze, 17.kugira ngo Imana yUmwami wacu Yesu Kristo, ari yo Data wa twese wicyubahiro, ibahe umwuka wubwenge no guhishurirwa bitume muyimenya, 18.ngo amaso yimitima yanyu abone uko ahweza mumenye ibyo mwiringizwa nIyabahamagaye, mumenye nubutunzi bwubwiza bwibyo azaraga abera, 19.mumenye nubwinshi bwimbaraga zayo butagira akagero, izo iha twebwe abizeye nkuko imbaraga zububasha bwayo bukomeye ziri, 20.izo yakoreye muri Kristo ubwo yamuzuraga mu bapfuye ikamwicaza iburyo bwayo ahantu ho mu ijuru, 21.imushyize hejuru yubutware bwose nubushobozi bwose, nimbaraga zose nubwami bwose, nizina ryose rivugwa uretse muri iki gihe gusa, ahubwo no mu bihe bizaza. 22.Kandi yamuhaye gutwara byose ibishyira munsi yibirenge bye, imuha Itorero ngo abe umutwe waryo usumba byose, 23.na ryo ribe umubiri we ushyitse kandi ushyikirwamo na byose.
Uri gusoma Abefeso igice cya:


text:
Malaki 1
Urukundo Imana ikunda Isirayeli
1.Ijambo ryUwiteka yahanuriye Abisirayeli aritumye Malaki. 2.Narabakunze, ni ko Uwiteka avuga, nyamara murabaza muti Wadukunze ute? Uwiteka ati Esawu ntiyari mukuru wa Yakobo se? Ariko rero nakunze Yakobo Amosi 1.11-12; Obad 1-14 3.Esawu ndamwanga, imisozi ye nyihindura amatongo, gakondo ye nyiha imbwebwe zo mu kidaturwa. 4.Naho Edomu aravuga ati Dukubiswe hasi ariko tuzagaruka twubake ahari amatongo. Uwiteka Nyiringabo aravuga ati Bazubaka ariko jye nzasenya, kandi abantu bazabita Igihugu cyo gukiranirwa, kandi ubwoko Uwiteka ahora arakarira iteka ryose. 5.Namaso yanyu azabyirebera namwe muvuge muti Uwiteka ahimbazwe birenze urugabano rwa Isirayeli.
Ibyaha byabatambyi bImana
6.Umwana yubaha se numugaragu akubaha shebuja, none niba ndi so mwanyubashye mute? Cyangwa se niba ndi shobuja, igitinyiro cyanjye kiri he mwa batambyi mwe, basuzugura izina ryanjye? Ni ko Uwiteka Nyiringabo abaza. Nyamara murabaza muti Izina ryawe twarisuzuguye dute? 7.Ni uko mwatuye ibyokurya bihumanye ku gicaniro cyanjye. Maze mukabaza muti Twaguhumanishije iki? Mwavuze yuko ameza yUwiteka ari amanyagisuzuguriro. 8.Kandi iyo mutambye impumyi, mugira ngo nta cyo bitwaye, niyo mutambye icumbagira nirwaye na bwo ngo nta cyo bitwaye. Mbese bene iyo wayitura shobuja, aho yagushima cyangwa yakwemera kukwakira? Ni ko Uwiteka Nyiringabo abaza. 9.Noneho nimusabe Imana imbabazi itubabarire, kuko ari mwe mubiduhesha. Aho hari uwo muri mwe yakwakira? Ni ko Uwiteka Nyiringabo abaza. 10.Icyampa hakagira uwo muri mwe ukinga inzugi, mukarorera gucanira ku gicaniro cyanjye ubusa! Simbishimira na hato, ni ko Uwiteka Nyiringabo avuga, kandi sinzemera ituro muntuye. 11.Uhereye aho izuba rirasira ukageza aho rirengera izina ryanjye rirakomeye mu banyamahanga, kandi ahantu hose bosereza izina ryanjye imibavu, bakantura amaturo aboneye kuko izina ryanjye rikomeye mu banyamahanga. Ni ko Uwiteka Nyiringabo avuga. 12.Ariko mwebwe murarisuzugura, kuko muvuga muti Ameza yUwiteka arahumanye, kandi ibyokurya byo kuri ayo meza ni ibinyagisuzuguriro. 13.Kandi mujya muvuga muti Uyu murimo uraruhanya, ndetse murawinuba, ni ko Uwiteka Nyiringabo avuga. Kandi muzana icyo munyaze ku maboko nigicumbagira nikirwaye, ayo ni yo maturo muntura. Mbese ibyo muzana bene ibyo nabyakira? Ni ko Uwiteka abaza. 14.Ariko havumwe uriganya, ufite isekurume mu mukumbi we akayihiga, yajya guhigura Uwiteka akamuhigura ifite inenge, kuko ndi Umwami ukomeye, ni ko Uwiteka Nyiringabo avuga, kandi izina ryanjye ni irinyagitinyiro mu banyamahanga.
Uri gusoma Malaki igice cya:


text:
sam.
13
nov.
2010
1.“Umunsi wa Nyagasani” wari waravuzwe n’umuhanuzi Amosi, umuhanuzi wa mbere mu bahanuzi bashyize mu nyandiko ubuhanuzi bwabo. (umuhanuzi wo mu kinyejana cya VIII mbere ya Kristu). Umunsi wa Nyagasani ni intigizwayo, ni igihe Imana yinjira mu mateka no mu buzima bwa muntu maze ikamuzanira ubwami bwayo bw’ubutabera n’amahoro. Ni umunsi urukundo rw’Imana ruhura n’urukundo rwa muntu maze imbabazi n’impuhwe za Nyagasani bigatera muntu kutagira ubwoba no kubona muri Uhoraho inkingi yegamiye. Uhoraho aza aduhumuriza, ntabereyeho kuduhahamura no kudukura umutima. Niyo mpamvu agira ati: “mwebwe abubaha izina ryanjye, izuba ry’ubutabera rigiye kubarasiraho, ribazanire agakiza mu mirasire yaryo”.
N’umuhanuzi uri mu gice cy’abahanuzi bita “bato”Malakiya yunga mu rya Amosi maze akaduhamagarira guhanga amaso yacu uwo “munsi w’Uhoraho” akagera aho avuga ko abirasi n’abarenganya abandi noneho bazatsindwa, maze abaharanira ubutungane izuba ry’ubutabera rizabarasireho. Ni umunsi rero w’ugutsinda no kwigaragaza k’Uhoraho, aho azahindura byose bishya. Gutegererezanya rero uwo munsi ibyishimo n’ukwizera, nibyo bikwiye kuturanga kuko Imana itaturemeye kuturimbuka, ahubwo yaturemeye kubana no kwishimana na Yo ubuziraherezo twatangiye igihe itweretse urumuri rw’isi.
2. Tugendeye kuri aba bahanuzi rero, biratuma twumva neza amagambo ya Yezu yo mu Ivanjili y’iki cyumweru, amagambo avuga araye ari budupfire. Arahera ku byiza bitatse ingoro y’Imana intumwa ze zarimo kureba. Yezu ahereye kuri ubwo bwiza buhebuje bw’Ingoro y’Imana abayahudi bose bumvaga ko ari agaciro gakomeye, yavuze amagambo akarishye kandi agaragaza ugutinyuka gukomeye: «Mu byo mureba byose hazaza igihe hatazagira ibuye risigara rigeretse ku rindi, byose bizasenywa. » Aya magambo ya Yezu imbere y’abayahudi asa n’abakora mu jisho ariko ni amagambo agenura wa munsi wa Nyagasani, aho bizaba bikwiye kurangamira ubwiza bw’Imana gusa kuko iby’isi bizaba byarangije igihe cyabyo.
Birashaka kandi kutwumvisha akamaro k’amateka. Imana igendana natwe buhoro buhoro, ikayobora amateka yacu kandi ikatwigisha kumenya guha agaciro ibintu itwibutsa ko tutari kamara. Ubwiza bw’ibintu icyo bugomba kutumarira ni ukudufasha kurangamira Umuremyi, wawundi waturemye kandi akaba ari We twaremewe. Iby’isi byose bizashira binayoyoke, ariko urukundo Imana idukunda kandi yashyize muri twe, ntiruzigera rushira na rimwe kandi ntizigera idutererna bibaho kabone n’aho twaba turi mu mage akomeye. Yezu ati: “Muzirinde guhagarika umutima mwibaza uko muziregura, kuko ubwanjye nzabaha imvugo n’ubuhanga, abanzi banyu batazashobora kurwanya cyangwa kuvuguruza”.
Yezu ntiyifuza ko twagira ibitekerezo bya rwana kubijyanye n’uwo munsi, aratwereka ko atari ngombwa kwibaza ngo uwo munsi uzaza ryari ngo dushobore kuwitegura, ahubwo aragira ngo tubeho uko tugomba kubaho, tube aho tugomba kuba, dufite icyizere n’ukwemera.Yezu ntiyifuza rero kuduhahamura no kudukura umutima kuko urukundo adukunda ruduhora imbere kandi rukaba iteka ruduhumuriza: “mumenye ko nta gasatsi na kamwe ko ku mutwe wanyu kazagira icyo kaba. Mu bwiyumanganye bwanyu ni ho muzarokora ubuzima bwanyu !”
3. Uwo munsi rero ntuzatume tunanirwa kubaho uko Imana ibishaka, ntuzadutere kwirara no gupfumbata amaboko, ahubwo tuwitegure dukurikiza inama za Pawulo intumwa: “Bavandimwe, muzi neza ukuntu mugomba kudukurikiza: nta bwo twigeze tuba inkorabusa iwanyu. Nta n’ umwe twigeze dusaba umugati wadutunze; ahubwo ijoro n’amanywa, mu mvune n’imiruho, twarikoreraga ubwacu kugira ngo hatagira n’umwe muri mwe tugora.”


text:
mar.
01
févr.
2011
ISOMO RYA MBERE
Isoma ryo mu ibaruwa yandikiwe Abahebureyi ; i, Heh 12, 18-19.21-24
Bavandimwe, 18ntimwaje mugana ibintu bigaragara, nk’umuriro uhinda cyangwa igicu kibuditse, umwijima cyangwa inkubi y’umuyaga, 19umworomo w’impanda cyangwa ijwi risakabaka, ku buryo abaryumvise basabye ngo be kongera kuryumwa. 21Ibyo babonye byari biteye ubwoba kugeza aho Musa avuga ati«Nakutse umutima, none ndadagadwa!»22Mwebweho mwaje mugana umusozi wa Siyoni n’umurwa w’lmana Nzima, ari wo Yeruzalemu yo mu ijuru, n’inteko itabarika y’abamalayika bakereye ibirori; 23mwasanze ikoraniro ry’abavukambere banditswe mu ijuru; mwegera n’Imana Umucamanza wa bose, n’intungane zageze ku ndunduro; 24mwegera kandi Yezu, We muhuza w’Isezerano rishya ku bw’amaraso yamishwe, aruta kure ay’Abeli.
ZABURI (Zab 48 (47), 2-3a, 3b-4, 9, 10-11)
Inyik/Nyagasani, duhora tuzirikana ineza yawe,
Duteraniye mu Ngoro yawe!
Uhoraho ni igihangange,
akwiye gusingirizwa bihebuje mu murwa w’Imana yacu.
Umusozi we mutagatifu urajimije mu bwiza,
Ukanezeza lsi yose!
Umusozi wa Siyoni uri hariya mu majyaruguru,
Ni wo wubatseho umurwa w’umwami w’igihangange;
Imana ituye hagati mu ngoro zaho,
ikaherekanira ko ari yo buhungiro butavogerwa.
Uko twabyumvise ni ko twabyiboneye,
mu murwa w’Imana yacu,
Mu murwa w’Uhoraho, Umugaba w’ingabo,
Wa wundi Imana ishyigikiye ubuziraherezo.
Mana yacu, duhora tuzirikana ineza yawe,
Duteraniye mu Ngoro yawe nyirizina.
Ak’izina ryawe, Mana yacu,
n’ibisingizo byawe byarasakaye kugera ku mpera z’isi.
IBANGONDIRIMBO RIBANZIRIZA IVANJILI (Mk1,15)
Alleluya Alleluya.
Ingoma y’Imana iregereje,
Nimwisubireho maze mwemere Inkuru Nziza!
Alleluya.
IVANJILI
+ Amagambo yo mu Ivanjili ntagatifu uko yanditswe na Mariko (Mk 6, 7-13)
Muri icyo gihe, 7Yezu ahamagara ba bandi Cumi na babiri, abohereza babiri babiri mu butumwa, abaha n’ububasha kuri roho mbi. 8Abategeka kutagira icyo bajyana mu rugendo, kereka inkoni yonyine; nta mugati, nta ruhago, nta biceri mu mukandara, 9keretse kwambara inkweto z’urugendo, ariko ati «Ntimwambare amakanzu abiri.» 10Yungamo ati «Urugo muzinjiramo rwose, muzarugumemo kugeza igihe muhaviriye. 11Nimugera ahantu ntibabakire kandi ntibabumve, mujye muhava mubanje gukunguta umukungugu uri ku birenge byanyu, bibabere ikimenyetso kibashinja.» 12Nuko baragenda, batangaza ko abantu bagomba kugarukira Imana. 13Birukana roho mbi nyinshi, kandi basiga abarwayi benshi amavuta, barabakiza.


text:
Twicaraga ku migezi y’i Babuloni, tukarira twibutse i Siyoni,…… Twaririmbira dute indirimbo y’Uwiteka mu mahanga? Yerusalemu ninkwibagirwa, Ukuboko kwanjye kw’iburyo kwibagirwe gukora,….. Zaburi 137
Iyi Zaburi yongera kwibutsa amateka y’Abisirayeli. Ubu bwoko bw’Imana bwabayeho ubuzima butandukanye burimo ibyiza n’ibibi. Igihe cyose Imana yabasezeranyaga ibyiza ariko ikongeraho kubabwira ko nibatitwara neza izabahana. Zaburi 137, igaragaza abisirayeli bari mu bunyage i Babuloni. Iyo umuntu ari mu gihugu kitari icye nta burenganzira busezuye aba afite.
Biragoye kuba uri mu gihugu kitari icyawe ngo utekereze ibintu byagutse kuko utari iwanyu. Abisirayeli ngo baricaraga ku migezi y’i Babuloni, bakibuka iwabo bakarira,noneho ngo hakaba igihe basabwa kuririmba ku ndirimbo z’iwabo bikabananira kubera kuba mu mahanga.
Igihe cyose bahoranaga urukumbuzi rwinshi kuko bibukaga ubwiza bw’igihugu cyabo bikabatera umubabaro mwinshi cyane. Abisirayeli bameze nk’uko n’abakristo bameze ubu bakiri mu isi.
Ubundi ntibyari bikwiye ko umukristo yumva atekanye mu gihe cyose akiri mu isi. Abakijijwe bafite gakondo bateguriwe kera bazabamo nyuma yo gusiga iyi si. Uko bisa kose Yesu azagaruka kuko yabisezeranyije abamwizera ko agiye kubategurira aho kuba. Abisirayeli ngo iyo bibukaga ko batari iwabo i Yerusalemu bacuraga umuborogo inanga zabo bakazimanika.
Hari aho bivuga ngo ‘’ ninkwibagirwa ukuboko kwanjye kw’iburyo kwibagirwe gukora, ururimi rwanjye rufatane n’urusenge rw’akanwa,..nintakunda Yerusalemu, nkaharutisha ibyishimo byanjye biruta ibindi’’ Zaburi 137:5
Ku bisirayeli bumvaga nta byishimo bakwiye kugira bihoraho byaruta kuba i Yerusalemu, kugeza aho bivugira ubwabo ko bahibagiwe bahura n’ibyago nk’ibyo bavuze haruguru. Mbese nta cyaruta gakondo yabo nubwo byaba iby’ibyishimo bingana gute.
Nta mukristo ukwiye gutwarwa n’ibinezeza byo muri iyi si ngo yibagirwe ko hari gakondo. Naho byaba byiza gute ukwiye kumaramaza ukazirikana ko utari iwanyu. UKore imishinga, ubeho neza ariko wibuka ko igihe kizagera tugataha iwacu mu ijuru niho dufite gakondo ihoraho, naho ubundi mu isi ni icumbi.
Tube mu isi ariko tuzirikana ko dufite gakondo yacu mu ijuru tuzabamo. Imana yarayiteguye kandi tuzayibamo, ntituzigere na rimwe dutwarwa n’isi ngo dukore byose nk’abari iwacu ahubwo dukorere isi nk’abazayivamo. Imana idufashe muri byose. Amen


text:
Ibyiza bizanwa no kunyuzwa mu mibabaro (igice cya 2)
Imibabaro ya Yobu.
Yobu yari umuntu mwiza kandi w’umunyakuri. Yatinyaga Imana kandi akanga ibibi (Jobu 1 :1) , ariko ibyo ntibyabujije ko anyuzwa mu mibabaro mu buryo butagereranywa. Yobu kandi yari umuntu w’umutunzi ( abahungu 7, abakobwa 3, intama, ingamiya, inka,indogobe z’ingore, amapfizi n’abagaragu.(Job 1 :3)
Umubabaro mwinshi Yobu yagize wari uturutse ku mushinjacyaha mukuru satani , satani amaze kujyana ibirego bye ati mumpe jye nze mbikugaragarize. Imana ibyemera igira ngo igaragarize umwanzi wayo ko Yobu ayubaha kandi ko ari umukiranutsi byukuri.
Yobu 1-12 Uwiteka asubiza satani ati : « Dore ibyo atunze byose biri mu maboko yawe, keretse we ubwe we kumuramburaho ukuboko kwawe. » nuko satani aherako ava imbere y’Uwiteka.
Yobu apfusha amatungo ( amapfizi, indogobe z’ingore, intama) abagaragu n’abana noneho n’umubiri nawo ukorwaho ( ibibyimba), umugore we yamuhase gutuka Imana, incuti ze zamushinjaga ibyaha kandi zikamubabarisha amagambo mabi kandi nta mpuhwe zimufitiye.
Ibikoresho byari byashyiriweho gusenya Yobu : abantu ( Abasheba, Abakaludaya) , umuriro wavuye mw’ijuru, inkubi y’umuyaga iturutse mu butayu. Ariko Yobu hamwe n’iyo mibabaro, ntiyabumbura akanwa ke ngo abe yavuga nabi Imana.
Yobu 1-20/22 Maze Yobu aherako arahaguruka ashishimura umwitero we, arimoza yikubita hasi arasenga ati : « Navuye mu nda ya mama nambaye ubusa, nzasubira mu nda y’isi ntacyo nambaye Uwiteka niwe wabimpaye, kandi Uwiteka niwe ubintwaye. Izina ry’Uwiteka rishimwe. » Muri ibyo byose Yobu ntiyakoze icyaha habe no kubiherereza ku Mana.
Yobu yari afite intimba n’umubabaro (Yobu 3), yavuze cyane ku mubabaro we, agaragaza uburibwe yari amaranye igihe kirekire.
Yobu 7 :3 Niko nahawe amezi anguye nabi ho ibihembo, kandi nategekewe amajoro antera imiruho.
Yobu 10-1 Umutima wanjye urembejwe n’amagara yanjye, ntabwo nzibuza gutaka, nzavuga mbitewe n’umubabaro wo mu mutima wanjye.
Yobu yarababaraga ndetse no mu bitotsi.
Yobu 7-13/14 Iyo mvuze nti uburiri bwanjye buzampumuriza, igisasiro kizanyorohereza imiborogo, uherako ukankangisha inzozi, ukanteresha ubwoba ibyo neretswe.
Yobu yarababaye cyane kugeza ubwo yifuje gupfa.
Yobu 7-15 Bigatuma umutima wanjye ushaka kwiyahura no gupfa.
Yobu yibajije impamvu umukiranutsi agomba kunyura mu mibabaro kandi Imana iba yaramuhaye umugisha na kera na kare.
Yobu 11/12 Wanyambitse uruhu n’inyama, umbumbana n’amagufwa n’imitsi. Wampaye ubugingo ungirira n’imbabazi, kungenderera kwawe niko kwandemye umutima.
Yobu ntabwo yumvaga ukuntu incuti ze zazaniraga agahinda umutima we aho kuwusana. Kuri we, incuti ze zari zahindutse abajyanama babi.
Yobu 12-4 Meze nk’ushungerwa n’umuturanyi we, ari jye watabazaga Imana ikantabara, none umukiranutsi utunganye bamuhinduye ibitwenge.
Umutima w’uguwe neza urimo gusuzugura umuntu ubonye amakuba, abanyerera bagenewe gusekwa.
Yobu 13-4 Ariko muri abahimbyi b’ibinyoma, mwese muri abavuzi badafite akamaro.
Yobu16-1 Maze Yobu arasubiza ati : « Numvise byinshi nk’ibyo mwese ko muri abahumuriza baruhanya. »
Yobu mu mibabaro ye yatekerezaga ku muzuko atekereza ku kwongera gushibuka kw’igiti cyatemwe.
Yobu14-7/9 Erega hariho ibyiringiro yuko igiti iyo gitemwe cyongera gushibuka kandi kikajya kigira amashami y’ibitontome.
- Iyo cyumvise amazi cyongera gushibuka, kigatoha nk’igiti kikiri gito. Yobu yashyize ibyiringiro bye mu Mana, ashakisha ubwenge.
Yobu 19-25 Ariko jye ubwanjye nzi yuko umucunguzi wanjye ariho, kandi ko amaherezo azahagarara mw’isi.
Yobu 28-12 Ariko ubwenge bwo buzabonwa he ? cyangwa kumenya kuba hehe?
Yobu yarasuzuguwe mu bibazo yari arimo no mu mubabaro ntagereranywa yari arimo kuko aho kugira ngo abone umugirira impuhwe n’imbabazi ahubwo yabonye agashinyaguro, no kuba intabwa.
Yobu 30-10 Baranzinutswe, baranyitaruye, kandi ntibatinya kuncira mu maso.
- Yobu 30-15 Ibiteye ubwoba binyerekeyeho, icyubahiro cyanjye cyagiye nk’umuyaga kandi guhirwa kwanjye gutamurutse nk’igicu.
Ariko no mu muyaga w’imibabaro Imana irigaragaza kuko ibera hose icyarimwe kandi izi byose,
Yobu 38-1 Nuko Uwiteka asubiza Yobu muri Serwakira ati …
Imana yaganiriye na Yobu, aho incuti ze zitari ziri, imbonankubone, yari izi gukiranuka kwa Yobu, kandi yari ije gushyira iherezo ku mibabaro y’umugaragu wayo. Yobu yemeye gukomera kw’Imana aca bugufi cyane..
Yobu 42-4/6 Noneho umva, ndakwinginze ngiye kuvuga, ngiye kukubaza nawe unsubize.Ibyawe nari narabyumvishije amatwi, ariko noneho amaso yanjye arakureba.
-Nicyo kinteye kwizinukwa nkaba nihannye, nigaragura mu mukungugu no mw’ivu.
Ibyiza by’Imibabaro ya Yobu byari ukwereka satani ko hariho abantu bakomeza bagakiranuka, bakubaha Imana kandi bakiri mu mibabaro. Imana yahaye umugisha Yobu, imugarurira ibyo yari atunze amaze kubabarira za ncuti ze mbi cyane.
Yobu 42-10 Yobu agisabira bagenzi be, Uwiteka aherako aramwunamura, amukiza ibyago bye, amuha ibihwanye n’ibyo yari afite kabiri.


text:
Icyubahiro cye cyamwemeje ko ntawamusuzugura ngo aramukiza ibibembe bye!
Mu nkuru dusanga mu gitabo cy’ 2 Abami 5, Bibiliya itubwira mo umugaba w’ingabo z’ isiriya witwaga Naamani wari intwari cyane, umunyacyubahiro, umutoni kuri shebuja ( ariwe umwami w’I Siliya) ndetse ngo Uwiteka niwe yahesherezaga mo abasiriya kunesha, gusa n’ubwo igihugu cye n’amahanga bamwemeraga, bakanamwubaha, uyu mugabo yari umubembe, ndetse yifuzaga gukira ariko habuze gato icyubahiro cye cyari gitumye yibanira n’ibibembe ubuzira herezo.
Usomye “2 Abami 5:10” Hagira hati: Elisa aherako amutumaho ati genda wiyuhagire muri Yorodani karindwi, umubiri urasubira uko wari uri nawe uzaba uhumanutse, Naamani abyumvise ararakara arivumbura, ati: nahoze ngirango ari busohoke ahagarare, atakambire izina ry’Uwiteka Imana ye, arembarembye n’intoki hejuru y’ibibembe ngo ankize? Mbese inzuzi z’I Damasiko, Ababa na Fapa ntiziruta ubwiza amazi yose y’u Bwisilayeli? Sinabasha kuziyuhagiramo ngo mpumanuke? N’uko arahindukira arigendera.
Muby’ukuri mwene data ushyize mu bwenge no mu gaciro ka kimuntu uyu mugabo ibyo yakoze birumvikana nawe uri umugaba w’ingabo wa Siriya ushobora kubikora, ntibyakorohera kwinjira mumazi yanduye nk’aya Yorodani, wakwibaza uti: Ese rubanda rwakubona bavuga iki? Ingabo uyoboye se? abayobozi bagenzi bawe se ntibaguseka?, Ese hari uwakongera kukubaha? Nawe rero yatekereje ku cyubahiro cye asanga ari agasuzuguro, Gusa n’ubwo byari ugusuzugurwa mu maso y’abantu Imana yashakaga ko aca bugufi maze nayo ikabona uko imwiheshereza ho icyubahiro, Bikunze kandi kugaragara ko iyo umuntu acyiyumvamo ibyubahiro Imana kumwigaragariza itahikozwa kuko ariyo yo kubahwa kandi ni Imana ijya igaragara nk’ifuha Ezekiyeli 8:5.
Ni bande twakwigiraho bagize cyangwa babuze guca bugufi?
Uwitwaga zakayo wari umukoresha w’ikoro yabaye aho aratunga ariko akanahuguza iby’abandi, ariko amaze kumenya ko akwiye kubona Yesu, ntiyitaye kubamuseka, ata icyubahiro cye yurira igiti bityo Yesu nawe aramwiyereka, aramubabarira (Luka 19).
Sawuli waje kwitwa Pawulo yabaye aho arwanya ubwoko bw’Imana, uwo yashakaga kwica yaramwicaga, ariko amaze guhura na Yesu, yigishwa guca bugufi, aramwemerera aba imbata ye ndetse bigaragarira benshi ko yaciye bugufi ( ibyakoz 9).
Umwami Dawidi yagiye atotezwa cyane na sawuli akagera aho yakanamwishe akihorera, ariko kuko yari yarasizwe amavuta ntiyubahuka kumuramburira akaboko ke.
Umwami Nebukadineza yishyize hejuru bimuviramo kwirukanwa ku bwami imyaka 7 arisha nk’i Nyamanswa kugeza ubwo yemeye ko ubwami bw’Imana aribwo butazashira, ndetse atangira no kuyiramya (Daniel 4:21-34 ).
Umwami Herode yishyize hejuru ntiyaha Imana icyubahiro,ako kanya malayika w’Imana aramukumbanya aherako agwa inyo umwuka urahera ( ibyakoz 12:21).
Uzasanga bamwe mubatizera, ndetse no mu nsengero dusengeramo bagwa mu byaha bakanga kwihana ngo batakaza icyubahiro, ugasanga umuntu ni umu Pasitoro cyagwa Padiri ariko biranzwi ko ari umusambanyi kandi ntibibabuze kuguma mu murimo.
Abandi umwuka w’Imana akabemeza ko bakwiye kwatura bakavugisha ukuri bakanga kugeza aho ibihano by’Imana birinda byabageraho bakamera nk’Ananiya na safira bapfiriye rimwe bazira kubeshya( ibyakoz 5)
Abandi nabo bakarwanira kwigaragaza mu mirimo itandukanye y’Imana ngo hato hatazagira ubavumbura ko bagiye mu ntege nke, bagatangira kugoreka no gucurika ijambo ry’Imana ngo basibanganye ibimenyetso !!!
Gusa n’ubwo Imana tuyigora ariko yo Iradukunda, twanga inzira imwe ikaducira iyindi ngo ahari twisubireho twihane idukize, ni nako yakoze kwa Naamani amaze kwivumbura, ntiyamuretse yakoresha abagaragu be maze ageze aho yiyambura icyubahiro, yibira karindwi muri Yorodani Imana imukiza ibibembe ngo umubiri we uhinduka n’uw’umwana muto, ndetse arahumanuka (2 Abami 5:13-14).
Bavandimwe, tujya tubura imigisha myinshi bivuye ku kwihagararaho kwacu, ubwibone cyangwa ibyubahiro, gusa iyo habayeho ko umuntu abasha kumvura umwuka cyangwa abajyanama beza aribo bayoborwa n’umwuka wera, ubuzima burahinduka, urubanza wagendanaga rugashira.


text:
Bien Venue au Journal Minembwe. Welcome to Minembwe Free Press. Minembwe Free Press est un journal au service de la communauté Banyamulenge en particulier et toute la communauté globale des internautes. Ce Journal en ligne est un espace d'expression, d'information, d'échange d'idées autour des enjeux actuels au sujet de notre peuple et notre territoire de Minembwe. Ce journal se veut interactif. Je vous invite tous a` faire vos contributions. A M. Fondateur et editeur en Chef
Wednesday, December 29, 2010
BILAN Y’UMWAKA WA 2010 N’INGAMBA ZA 2011
Dusubije amaso inyuma tukareba mu myaka yatambutse intambara n’ibibazo twagiye duhura nabyo nibyinshi cyane muburyo no kubisubiramo ahari tutabishobora. Ariko uko biri uyu mwaka ushize nubwo bitabaye amahoro muri byose byibura induru zaragabanutse.
Ibi twabisuzumirahe ?
Ugiye gusesengura uzasanga inshuro izina “abanyamurenge” ryavugwa ga ryaragabanutse cyane mubinyamakuru, n’itangazamakuru muri rusange ibi bivugako ahari ntabishya dukora cyangwa dukorerwa. Ibi bintera kwibaza nimbi turi mu mahoro cyangwa twararambiranye.
Dore ibyo nasuzumye muri 2010 ndabigaya
1. Icyambere nuko nasanze twibagirwa vuba. Utekereje amarira twarize ubwo twari tumaze gutakaza abantu mu gatumba, wibwiragako ahari tutazigera tubyibagirwa. Ariko byarantangaje kubona nyuma y’imyaka mike cyane ishize tukaba tumaze kwibagirwa. Twebwe abasore twari twarishimiye ukuntu ababyeyi bacu na bakuru bacu bari barahagurutse bashiraho umunsi wokwibuka abacu bazize uko baremwe muri uyu munsi tukaboneraho no kumva amateka y’ubwoko bwacu ndetse no kwamagana ihohoterwa ridukorerwaho ry’uburyo butandukanye. Ikindi nuko uyu munsi wo kwibuka warusa n’uwemewe kwisi hose, ibihugu bitandukanye byari byaraduhaye uburenganzira bwo kwibuka kumugaragaro none tukaba twenyine twarabimaze agaciro. Uyu munsi tuzawifuza tutakiwubonye.
2. Uyu mwaka watangiye ndi imurenge naragiye gusura ababyeyi ariko nagezeyo agahinda karanyica ngatewe nuko twatereranye ababyeyi. Ni mutekereze igihugu kitagira amashure ntikigire ibitaro. Ikibabaje n’abana batuye hariya hantu avenir yabo igaragara ko nihatagira igihinduka itazaba nziza.
3. Icyanyuma n’uko abantu benshi baheze mumagambo , kwitana ba mwana byaragwiriye, abantu babaye banyamwigendaho. Buriwese n’atange umusanzu we twiyubake twubake n’igihugu cyacu.
Sinareka nanone kongera kubabwira ko bikwiriye gukunda ubwoko n’igihugu byaba ngobwa tukabyitangira. Ariko ikiruta byose nukubisengera igisubizo cy’ibibazo byacu kiri mubigaza by’uwiteka.
Ndangije mbifuriza umwaka mushya muhire, ibyatunaniye mugihe cyashize tubyigireho tubitunganye, tubikosore, twitange bihagije, twemere amakosa tuyasabire imbabazi, tubabarire, ubumwe n’urukundo biganze iwacu no mubacu.
NB: GIRA ICYO UTEKEREZA MAZE UTANGE UMUSANZU
umwana wanyu SERUKIZA CHAMIR WA MUREMBE


text:
May 17, 2016 Bienvenu Ndacyayisenga Abahanzi 0
Twitondere ibitekerezo biba mu mitima yacu (Imigani.4:23) hanyuma tugumane ijambo ryayo mu mitima yacu.
Iyo tugeragejwe, hari igihe twihutira kwitotombera Imana, tukayirakarira twibaza impamvu yemeye ko bitugeraho. Nk’abakristu bashitse, tugomba kwirinda kugereka ku Mana imirimo ya satani. Imana ntabwo ari yo soko y’ikibazo. Iyo ibintu bimeze nabi, bidutume duhangana na satani! Tumurwanye, apana kurwanya Imana, kuko yo iri mu ruhande rwacu!
Kuko tuzi ko Imana ikora byo, kandi ikaba atari yo soko y’ibibazo byose, (Yesaye.54:15), twumve ko byaba ari ubujiji kuyihindukirira kandi itwipfuriza ibyiza ikaba inipfuza no kudufasha. Iyo duhuye n’ikibazo kitugoye, twibuke buri gihe ko hari igisubizo mu Mana, mw’ijambo ryayo!
Yakobo.1:3 – Ikigaragaza ko twizeye, nuko tugira kwihangana, ntiturekure, nubwo ikigeragezo cyatinda.
Dusobanukirwe ko ibiri mw’ijambo ry’Imana bishobora gukemura ibibazo byacu byose. Yesu, icyitegererezo cyacu cyiza, yasubizaga satani amugerageza ngo “ Haranditswe…”. Ni mureke dukurikize urwo rugero!
Yosuwa 1:8 – Gutekereza kw’ijambo ry’Imana, mu giheburayo, iryo jambo barivuga ku buryo risobanura ngo “guhora uvuga” ijambo ubudasiba. Tumere uko rero kandi duhore twiyibutsa amasezerano y’Imana: Zaburi 1:1-3; Abaroma 10:8-10
Twitondere cyane ibyo dutekereza, hanyuma tugumane ijambo ryayo mu mitima yacu.(Imigani 4:23)
Inyigisho ya Joel Spinks
happy wheels
Jan 05, 2017 0Share this on WhatsAppAbakora umwuga w’uburaya mu Karere ka Rubavu bavuga ko basanga bidakwiye ko baguma muri uwo mwuga, ariko ko bisanga bakiye abagabo kubera kubura igishoro. Rubavu, ni akarere...
Dec 29, 2016 7
Dec 27, 2016 29
Jan 14, 2017 1Share this on WhatsAppNyakubahwa mutahira w’Intore, mbanje kugusuhuza! Ubumwe, Amahoro n’ubworoherene ni biganze muri twe, Ingengabitekerezo ya Jenoside tuyirandurane n’imizi yayo yose,...
Jan 10, 2017 0
Jan 01, 2017 0


text:
Mu gihe bamwe badatinya kuvuga ko iyi si yaba iri mu marembera, muri iki kinyejana hadutse ingeso yo gusaza maze ukagaruka mu bitekerezo by’urubyiruko aho usanga bambara nkabo, bakarya nkabo, bakagenda nkabo maze ikibabaje kurusha ibyo, bakajya gutereta utwana tukiri duto bagamije kudusambanya, benshi bakemeza ko ari Retour d’âge baba bakoze.
Abasore bakomeje kwikoma abasaza bavugako babamazeho abakobwa bendaga gukorana ubukwe.
Bamwe mu batuye mu Mujyi wa Kigali ntibavuga rumwe ku ngeso zisigaye zigaragara muri bamwe mu basheshe akanguhe nko gukundana n’abakiri bato, imyamabarire idahwitse, kujya mu tubyiniro, gutereka ubwanwa ku basaza n’izindi zikitirirwa gusubira ibwana(retour d’age).
Abantu benshi batandukanye rero bakaba batangiye kubona ko iki ari ikibazo gikomeje kugariza isi cy’abagera mu za bukuru nyamara ugasanga imico yabo utayitandukanya n’iyabakiri bato ugasanga birababaje.
bakaba rero basigaye bibaza cyane icyo gusubira ibwana ari cyo nyuma yo kubona ingeso nyinshi zisigaye zigirwa n’abakuze zikabyitirwa aho bakomeza avuga ko batabasha kwiyumvisha uburyo hari imyitwarire babona irangwa mu bakuze mu gihe bizwi ko isanzwe igaragara mu rubyiruko.
abasaza bakunda umukobwa ufite umubiri woroshye
Bakomeje batangaza ko hari igihe usanga umusaza w’imyaka 56 ari gutereta umwana w’umukobwa w’imyaka 18 cyangwa se ari mu kabyiniro bakakubwira ngo ari muri retour d’age, ibyo arimo akora ntiyabikose mu buto bwe bakumirwa.”
ba baturage twaganiriye kandi bakomeje bavugako no kwiyongera kwa ba Sugar daddy na Sugar mammy byaba bifitanye isano na retour d’age doreko usanga aba basaza baba bishakira udukobwa baba bita utunyogwe maze bakaba aritwo bakorana imibonano mpuzabitsina nyuma bakabaha uturimbo, utubiswi n’utundi tuntu dutuma aba bana bakomeza gukumbura aba basaza igihe baba batari kumwe.
Bakomeza bavuga ko kandi aba basaza aribo babamazeho ba fiancées babo kuko bagendana amafaranga ahagije ku buryo iyo banaciye urwaho abakobwa beza bakuze n’abo badatinya kubiyegereza kugeza babibagije abasore bakundanaga n’ubwo hari n’abahimba amayeri yo kurya amafaranga y’abo basaza nyamara bakayashyira mu mishinga yabo yo kubana n’abasore bihebeye.
M.Fils
Urban Boys yafashe ingamba ku byayivuzweho
Kugona bigiye kubonerwa umuti ubivura
Charly na Nina ngo ‘Urutonde rwa PGGSS6 rurasekeje’
Hazashyirwaho isiganwa ry’amagare ryo kwibuka Lambert Byemayire
Ubusambanyi bwa Wema Sepetu na Kalisah bwatumye nyirakuru yiyahura
18-01-2017br>
Uko Umwami Kigeli yameneshejwe nyuma yo kumanura ibendera ry’Ababiligi i...
17-01-2017br>
Amateka y’Umunyamakuru Shyaka Kanuma, Uko yinjiye mu Itangazamakuru n’Uko...
17-01-2017br>
Amerika : DONALD TRUMP ashobora kugambanirwa n’Inzego z’Iperereza
16-01-2017br>
Umurundi Nahimana Thomas, ari guteka umutwe muri Amarika
16-01-2017br>
Fatima-Portugal : Habaye umuhango wo gusezera kuri Kigeli V, ikimenyetso...
16-01-2017br>
Perezida Kagame yitabiriye Inama ya 27 ihuza u Bufaransa n’ Afurika I...
14-01-2017br>
DONALD TRUMP Ashobora kuba atazi ikimuhatse n’ubwo agiye kuba Perezida...
14-01-2017br>
Press Conference : Intambara yongeye kurota hagati ya Donald Trump...


text:
Gitifu w’akagari arashakishwa nyuma yo gutorokana amafaranga y’abaturage
Umunyamabanga nshingwabikorwa w’Akagari ka Nemba mu murenge wa Rweru muri Bugesera, Ndayisaba Alfred arashakishwa nyuma yo gutorokana amafaranga y’abaturage.
Umuyobozi w’Akarere ka Bugesera, Nsanzumuhire Emmanuel avuga kuri ubu bamaze kumenya ko uwo muyobozi yatorokanye abarirwa mu bihumbi 220RWf.
Agira ati “Twabonye ibirego by’abaturage bakora mu ishamba rya Gako batubwira ko yabatwaye amafaranga bahembwe ababwira ko agiye kuyabashyirira ku ma nkonti yabo.
Hari n’abandi y’abari mu kimina nayo yatwaye ababwira ko agiye kuyabashyirira kuri konti ariko ntiyayashyiraho.”
Akomeza avuga ko nubwo babaze kubarura ibihumbi 220RWf, hari n’abandi baturage benshi bakijya gutanga ikirego. Ahamya ko hagiye kubarurwa neza umwenda afitiye abaturage.
Nsanzumuhire avuga ko bakimenya ko uwo muyobozi yambuye abaturage, bihutiye kumuhamagara ngo aze yisobanure ariko we ntiyaje kuburyo ngo hashize iminsi ine atorotse.
Uyu muyobozi akomeza asaba abayobozi kuba inyangamugayo imbere y’abaturage.
Agira ati “Niba wowe muyobozi abaturage bakugiriye icyizere bakaguha amafaranga yabo ngo uyabajyanire ku ma konti yabo, ugomba kugaragaza ubunyangamugayo kuko aricyo cy’ingenzi.”
Akomeza avuga ko bagioye gukebura abayobozi kugira ngo bisubireho kuko ibyo byo gutorokana amafaranga y’abaturage bitari bisanzwe.
Polisi y’igihugu ikorera mu karere ka Bugesera itangaza ko kuri ubu yatangiye iperereza ryo kumenya irengero ry’uyu muyobozi no kumenya icyabimuteye.
Ibitekerezo ( 3 )
Na sedo wakagari Ka Batima ntiyanyuzwe n’umushahara we kugeza ariye imfashanyo z’abaturage bimuwe bavuye mubirwa by a Mazane naSharita
Yewega AHOBUKERA erega uhewuka mu bike no mu byinshi arushaho guhemuka. Za ruswa se mwirirwa murya ko abaturage bagowe zahagarara? ntacyo ariko imitsi y’abaturage izabagaruka. Mwarimu se mumurusha amashuri angahe ko mumurusha umushahara? nzabandora ni umwana w’i rwanda
None se let a yahaye ibiryo ABAYOBOZI b’utugari bakareka guhemukira abo bashinzwe,jyewe ndahamyako igihe cyose ibyo byose bizaba bitarakorwa ubuhemu buzahoraho ku rwego rw’akagari!,kuko bakore byinshi kandi ntacyo Bart a!